Суриядаги фуқароларимизни қайтариш учун иккинчи операцияга тайёргарлик кўрилмоқда | Azon.uz - Ахборот-таҳлилий портал\n1840 12:00 17.07.2019\nШу йилнинг 30 май куни, Ўзбекистон Республикаси Президенти Шавкат Мирзиёевнинг топшириғига биноан, махсус авиарейсда 156 нафар ватандошимиз, асосан аёллар ва болалар Яқин Шарқдаги қуролли можаролар ҳудудидан юртимизга қайтарилган эди.\nУшбу улкан аҳамиятга эга “Меҳр” инсонпарварлик операцияси муборак Рамазон ойида амалга оширилгани ҳам мусулмонларнинг қалбга катта сурур бағишлади. ОАВ маълумотига кўра, амалиётни ўтказишда бир қатор хорижий давлатлар ва халқаро ташкилотлар кўмаклашган.\nКейинроқ Тошкент вилояти ҳокимлигида бўлиб ўтган видео селекторда Президент Шавкат Мирзиёев ушбу операция нақадар қийин кечганини ва юртдошларимизнинг Сурия ва бошқа давлатларга кетиб қолишига ўзимиз сабабчи бўлганимизни айтиб ўтган эди.\n“Тан олиш керак, 156 нафар Сурияга кетганлар биз уларга шароит яратиб бермаганимиз учун кетган!”\n“Суриядан фуқароларимизни катта қийинчилик билан олиб келдик. У ерга учган биринчи самолётимизни уриб тушириш билан таҳдид қилишди. Менга қўнғироқ бўлди, уриб туширишмоқчи деб. Мен энг яқин аэропортга қўниш ҳақида топшириқ бердим. Улар Озарбайжонга қўниб, кейин ортга қайтишди. Жангарилар лагерига 5 та автобусимиз кириб, 2 таси қайтиб чиқди. Қолган фуқароларимизни бермади”.\nCABAR.asia портали Ўзбекистон Давлат хавфсизлик хизматининг маълумотларига таяниб, яқин Шарқдаги юртдошларимиз ҳақида янги маълумотларни эълон қилди.\nЎзбекистон махсус хизматлари маълумотига кўра, Яқин Шарқдаги ҳарбий амалиётлар зонасида ҳамон ўзбекистонликлар қолмоқда. Ва энди Ўзбекистон яна 177 та фуқаросини қайтаришга тайёргарлик кўрмоқда.\n“Улар ҳозир Суриянинг Ал-Хасака вилоятидаги “Ал-Хол” лагерида. Уларнинг шахслари аниқланган. Улар 48 та аёл, қолганлари эса болалардан, жумладан учта етим боладан ташкил топган”, – маълум қилади ДХХ.\nУмуман олганда, Ўзбекистон террористик ташкилотлар қаторига қўшилиб қолган фуқароларини мамлакатга қайтариш бўйича фаол ишлар олиб бормоқда. Асосий эътибор биринчи навбатда аёллар ва болаларга қаратилган.\nшунингдек, хорижий ОАВлар Сурия ва Ироқ армиялари билан тўқнашувлар натижасида асрга тушган Ўзбекистоннинг бошқа фуқаролари ҳақида ҳам хабар бермоқда.\nЎзбекистон Сурия Яқин Шарқ ДХХ\n182 18:00 17.11.2019\nҚирғизистон Ўзбекистоннинг мева ва сабзавотлари импортини тақиқламоқчи\n652 15:02 16.11.2019\nЎзбекистон ва Афғонистон олий таълим соҳасидаги ҳамкорликни давом эттиради\n102 14:00 16.11.2019\n1043 18:30 15.11.2019\n728 17:32 15.11.2019\n6074 17:43 12.11.2019


Ғийбат ҳақида Қуръон ва ҳадисда нималар дейилган? – oliymahad.uz\nҒийбат ҳақида Қуръон ва ҳадисда нималар дейилган?\nҒийбат қилиш тил офатларининг энг ёмонларидан экан, хўш, у ҳақда Қуръони карим ва ҳадиси шарифларда нималар дейилган?\nАллоҳ таоло Нисо сурасининг 148-оятида шундай марҳамат қилади: «Аллоҳ ёмон гапни ошкор қилишни хуш кўрмайди. Магар, мазлумдан бўлса, майли. Аллоҳ эшитувчи ва билувчи Зотдир». Қалбида тақвоси, виждонида ҳассослик бўлмаган одам ҳар қандай ёмон сўзни осонгина ошкора қилади, атрофга ёяди. Ёмон гапни ошкор қилиш икки одамнинг бир-бирини сўкишидан, ёмонлашидан ва ғийбат-бўҳтон қилишидан бошланади. Сўнгра, аста-секин катталашиб, жамиятни ҳалокат жари ёқасига олиб келади.\nҲужурот сурасининг 12-оятида: «Эй иймон келтирганлар! Кўп гумонлардан четда бўлинглар, чунки баъзи гумонлар гуноҳдир. Жосуслик қилманглар. Баъзиларингиз баъзиларингизни ғийбат қилманглар. Сизлардан бирорталарингиз ўзининг ўлган биродарининг гўштини ейишни яхши кўрадими? Ҳа, ёмон кўрасизлар. Аллоҳдан қўрқинглар. Албатта, Аллоҳ тавбани кўп қабул қилувчи ва раҳимлидир».Демак, ғийбат қилиш биродарининг гўштини ейиш билан баробар экан. Ким биродарининг гўштини ейишни истайди, ахир?!\nҲумаза сурасининг аввалги оятида: “Ҳар бир обрў тўкувчи ва айбловчига «вайл» бўлсин. Одамларнинг обрўсини ғийбат йўллари билан кўп тўкувчи одам «ҳумаза» дейилади. Уларнинг айб ва камчиликларини имо-ишора ила масхара қилувчи «лумаза» дейилади.«Вайл» жаҳаннамдаги бир водий ёки «ҳолига вой» , «ҳалок бўлсин» деган маънода. Ушбу икки сифатга эга бўлганларнинг барчаси дўзахга тушади ва уларнинг аҳволига вой бўлади, дейди Аллоҳ таоло. Чунки мўмин кишининг қонини тўкиш қанчалик гуноҳ бўлса,обрўсини тўкиш ҳам шунчалик гуноҳ. Одам ўлдириб, қон тўкиб гуноҳ қилганлар жаҳаннамга тушганидек, ғийбат қилиб, обрў тўкиб кишиларни хафа қилганлар ҳам жаҳаннамга тушади.\nҚоф сурасининг 18-оятида: «У бирор сўз айтмас, магар ҳузурида (фаришта) ҳозиру нозир». Али ибн Абу Толҳа Абдуллоҳ ибн Аббос розияллоҳу анҳудан ривоят қиладиларки, у киши бу оят ҳақида: «Ҳар бир яхши-ёмон гапи ёзиб борилади», деганлар. Қилган ғийбатлари ҳам, обрў тўкиш учун айтган гаплари ҳам. Сўнгра Қиёмат кунида ҳаммасидан сўроқ-савол қилинади.\nИсро сурасининг 36-оятида эса: «Ўзинг билмаган нарсага эргашма! Албатта, қулоқ, кўз ва дил – ана ўшалар масъулдирлар», деб марҳамат қилинган.\nҒийбатнинг катта гуноҳ экани кўплаб ҳадисларда ҳам ворид бўлган. Жумладан, Абу Ҳурайра розияллоҳу анҳу ривоят қилган ҳадисда Расулуллоҳ солаллоҳу алайҳи васаллам саҳобаларидан сўрадилар: «Ғийбат нима эканини биласизларми?». Саҳобалар: «Аллоҳ ва Унинг Расули билувчироқдир», дейишди. Расулуллоҳ соллаллоҳу алайҳи васаллам: «У ёқтирмайдиган нарса билан биродаринингизни зикр қилишингиз дедилар», дедилар. “Гапирган нарсамиз ўша биродаримизда бор эканини кўрган бўлсак ҳамми?’, дейишди. «Агар гапирган нарсангиз унда бўлса, ғийбат қилибсиз. Агар бўлмаса, туҳмат қилибсиз», дедилар.\nАнас ибн Молик розияллоҳу анҳудан ривоят қилинади: Расулуллоҳ соллаллоҳу алайҳи васаллам шундай дедилар: “Меърожга чиққанимда бир қавмнинг олдидан ўтдим.Уларнинг тирноқлари мисдан эди ва у билан юзлари ва кўксиларини тирнар эдилар. «Булар ким ё Жаброил?», деб сўрадим. Жаброил алайҳиссалом: «Улар инсонларнинг обрў-эътиборларини тўкиб, уларга туҳмат қилиб, гўштларини ер эдилар», деди”.\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи васаллам шундай дедилар: Мусулмон мусулмоннинг биродаридир. Унга хиёнат қилмайди, алдамайди, уни ёрдамсиз қолдирмайди. Ҳар бир мусулмонга мусулмон биродарининг шаъни,моли ва қони ҳаромдир. Мана шу тақводир. Мусулмон биродарини таҳқирлаш кишининг ёмон эканига кифоя қилади”.\nҲеч шак-шубҳа йўқки, оламдан ўтган мусулмонни ғийбат қилиш тирик, яшаб юрган мусулмонни ғийбат қилишдан кўра каттароқ ва оғирроқ гуноҳдир. Чунки тирик юрган одам уни ғийбат қилган кишини кечириши мумкин. Аммо вафот этган одам бундай қила олмайди. Оиша розияллоҳу анҳо онамиз айтадилар: Расулуллоҳ соллаллоҳу алайҳи васаллам: “Агар бир дўстингиз вафот этса ортидан уни дуо қилинглар. Шаънини булғаб ёмон сўз айтманглар”, деганлар.\nАбу Барзо ал-Асламий розияллоҳу анҳудан ривоят қилинади: Набий соллалоҳу алайҳи васаллам: “Эй қалбида эмас, фақат тилида иймон келтирганлар! Мусулмонларни ғийбат қилманглар ва айбларини очманглар. Ким уларнинг айбларини очса, Аллоҳ унинг айбини очиб қўяди. Аллоҳ кимнинг айбини очса, ўша киши уйида ҳам уни беркита олмайди”, дедилар.\nБу ҳадисларда мусулмонни ғийбат қилиш мунофиқларнинг иши эканидан огоҳлантирилмоқда.\nМуставрод ибн Шидод розияллоҳу анҳудан ривоят қилинади Набий соллаллоҳу алайҳи васаллам: “Ким бир мусулмон кишининг гўштидан еса, Аллоҳ таоло унга жаҳаннамдан бўлган худди шундай нарсани едиради”,дедилар.\nАллоҳ таоло барчамизни мунофиқларнинг иши бўлган ғийбатдан, бировларнинг обрўсини тўкишдан, бошқаларга туҳмат қилишдан сақласин. Куч ҳам, қувват ҳам Аллоҳникидир!\n«Офат ул-лисон» китоби асосида\n4-курс талабаси Нуриддин Муҳаммаджон тайёрлади\n243200cookie-checkҒийбат ҳақида Қуръон ва ҳадисда нималар дейилган?no\nОлдингиТалабалар ўртасида иншолар танлови ўтказилдиКейингиМониторинг ва ички назорат бўлими


Касбингизни айтинг – соғломлаштирамиз! - Darakchi\nСАЛОМАТЛИК 03.11.2018, 09:04\nЎқитувчи, сартарош ва сотувчилар кўп ҳолларда оёқ томирларининг варикоз кенгайиши хасталигига дучор бўладилар. Бу касалликда оёқлардаги томирлар бўртиб, “юлдузча”лар пайдо бўлади. Бундан ташқари, бўғим хасталиклари ҳам юзага келади. Тик туриш натижасида тананинг оғирлиги бўғимларга тушади ва остеоартроз ривожланади.


Спорт 12:59 / 02.09.2019 12100\nВаленсияликларда мавсум стартидаги муаммолар давом этмоқда. Жамоа дастлабки икки турда атиги бир очко қўлга киритганди. «Реал Сосьедад» ва «Сельта»га қарши ўйинларда «кўршапалаклар» жамоаси пенальтилар билан боғлиқ омадсизликларга учраганди. Биринчи ўйинда Денис Черишев ишлаб олган пенальтидан Гамейро гол уролмаганди. Бундан бир неча дақиқа ўтиб «Сосьедад» пенальтидан гол уриб, ҳисобни тенглаштирганди. «Сельта» билан ўйинда ҳам «Валенсия» дарвозасига пенальти қўйилган, аммо 11 метрдан йўлланган зарбани Силлессен қайтарганди. Аммо дарвозабоннинг сэйви жамоани мағлубиятдан қутқара олмаганди.\n«Эйбар» мардонавор курашди, аммо жамоанинг кучи «Атлетико» босимига дош беролмади. Диего Симеоне иккинчи бўлимда керакли вақтда захира футболчилар билан ўйинни кучайтирди, у майдонга туширган 3 футболчидан иккитаси гол урди. Витоло иккинчи бўлим бошидаёқ ҳисобни тенглаштирди, ўйиннинг якуний қисмида эса «атлетлар» тўлиқ таркиб билан ҳужумга ўтишди, кутилган гол ўйинга қўшиб берилган дақиқалар давом этаётган вақтда Томас Партей томонидан урилди. Энди Симеоне шогирдлари уч ўйинда 100 фоизлик натижа кўрсатган ҳолда турнир жадвалида 9 очко билан якка пешқадамга айланди.


Globe Soccer Awards 2016: Номзодлар билан танишинг\n17 ноябрь, 2016, 12:35\nGlobe Soccer Awards талқини бўйича дунёнинг энг зўр футболчиси номинациясига номзодлар рўйхати эълон қилинди. Бу ҳақда globesoccer.com нашри хабар бермоқда.\nУнга кўра, қуйидаги футболчилар ушбу совринга эга бўлишлари мумкин:\nЛионель Месси ("Барселона", Аргентина), Гарет Бэйл ("Реал", Уэльс), Криштиану Роналду ("Реал", Португалия), Антуан Гризманн ("Атлетико", Франция), Гонсало Игуаин ("Ювентус", Аргентина) ва Жейми Варди ("Лестер", Англия).\nДунёнинг энг яхши жамоасига номзодлар орасида "Лестер" (Англия), "Реал", "Севилья" (иккаласи – Испания), "Мольде" (Швеция) ва "Легия" (Польша) жамоалари ўрин олишган.\nСайёрамизнинг ортда қолган мавсумдаги энг яхши мураббийи номига Зинедин Зидан ("Реал"), Фернанду Сантуш (Португалия), Клаудио Раньери ("Лестер"), Унаи Эмери ("ПСЖ") ва Массимилиано Аллегри ("Ювентус")лар номзодлари кўрсатилган.\nЭслатиб ўтамиз, ушбу мукофот 27-28 декбрь кунлари БААнинг Дубай шаҳрида топширилади.


Ўзбекистон аёллар термасининг БААдаги йиғинига жалб этилган таркиби эълон қилинди\n06.03.2017 16:33 | ЎФА\nЎзбекистон аёллар терма жамоаси 7–13 март кунлари Бирлашган Араб Амирликларида ўқув-машғулотлар йиғинини ўтказади.\nЙиғин доирасида терма жамоа 9 ва 12 март кунлари БАА аёллар термасига қарши иккита ўртоқлик ўйинида майдонга тушади. Ўзбекистон аёллар терма жамоаси бош мураббийи Шерали Бобоқулов йиғинга жалб этилган футболчиларни эълон қилди.\nДарвозабонлар: Тиловова Лайло ("Севинч"), Жонимқулова Мафтуна ("Севинч");\nҲимоячилар: Комолтоева Нозима ("Металлург"), Дадабоева Холида ("Металлург"), Рисқиева Камола ("Севинч"), Шойимова Мафтуна ("Севинч"), Набиева Юлдуз ("Металлург");\nЯрим ҳимоячилар: Турдалиева Иродахон ("Металлург"), Назарова Зумратжон ("Металлург"), Зоирова Умида ("Бунёдкор"), Туробова Маҳфуза ("Металлург"), Турдибоева Феруза ("Металлург"), Мунаварова Мавлуда ("Металлург"), Нозимова Дилдора ("Металлург");\nҲужумчилар: Қудратова Нилуфар ("Севинч"), Карачик Людмила ("Металлург"), Нарбекова Лианна ("Бунёдкор"), Сарикова Махлиё ("Металлург").\nБААда бўлиб ўтадиган мазкур ўртоқлик ўйинлари ҳар икки терма жамоа учун Осиё Кубоги–2018 саралаш босқичидаги иштирокига тайёргарлик вазифасини ўтайди.\nЎзбекистон аёллар терма жамоаси Осиё Кубоги–2018 саралаш босқичи “B” гуруҳидан жой олган бўлиб, финал босқичига чиқиш учун Жанубий Корея, Гонконг, Ҳиндистон ва КХДР аёллар термасига қарши баҳс олиб боради.\nМаълумот учун, Ўзбекистон аёллар терма жамоаси ФИФА рейтингида 42-ўринда (1540 очко) бормоқда. БАА аёллар термаси 1280 очко билан 78-поғонани банд қилган.


12 миллиард доллар: Россия ва Украина ўртасида “учинчи газ уруши” — Sof.uz\nЖАҲОН 19,572,930 12,568,841 724,710\nЎЗБЕКИСТОН 29,459 20,380 185\n12 миллиард доллар: Россия ва Украина ўртасида “учинчи газ уруши”\nМирзаолим Дилшодов 7.11 10:12 715 Колумнистлар\nРоссия газ захираларига ўта бой мамлакат. Ҳар йили миллиарлаб кубометр газ Россиядан “Кўҳна қитъа”га қараб “оқади”. Оқим йўлида жойлашган мамлакатлар ҳам “зангори олов”дан ўз ҳиссасини олишга интилади.\nВладимир Путин бошчилигидаги Россия расмийлари Украина орқали газ транзитини давом эттириш учун "Газпром" ва "Нафтогаз Украини" ўзаро суд даъволарини бекор қилиши кераклигини таъкидламоқда. Воқеалар фонида “Нафтогаз” Стокголм арбитраж судига “Газпром”га қарши 12,2 млрд. $лик даъво аризасини топширди. Европада учинчи “газ уруши” хавфи туфайли омборлар тўлдирилмоқда.\nЎзи нима бўлган эди?\n2019 йил 31 декабрда Россия газининг Украина ҳудуди орқали Европага транзити тўғрисидаги битим муддати тугайди. "Газпром" ва "Нафтогаз Украини" янги шартнома бўйича келиша олмаяптилар. Россия томони дастлаб “Нафтогаз” томонидан “Газпром”га нисбатан очилган барча даъво аризалари бекор қилиниши талаб қилмоқда. Украинлар эса қайтанга рус концернига нисбатан 22 млрд. $лик даъволар билан судга мурожаат қилди.\n2017 йили Стокголм арбитраж суди “Нафтогаз” фойдасига 2.6 млрд. $ни ундириш тўғрисида қарор чиқарган эди, бироқ “Газпром” бу қарорни тан олмади. Яна 7 млрд. $ ни Украина монополияга қарши кураш қўмитаси талаб қилмоқда. "Нафтогаз"нинг янги даъвосидаги 12 миллиард долларлик даъволар Россия томонининг 2018 йил 13 мартдан 2019 йил охиригача бўлган давр учун мавжуд контракт учун транзит тарифини қайта кўриб чиқиш талабларидан келиб чиққан ҳолда киритилди.\nFitch Ratings корпорацияси департаменти катта директори Дмитрий Маринченкога кўра, "Нафтогаз"нинг янги даъвоси унинг савдо позитсиясини мустаҳкамлашга бўлган уринишдир. Аммо экспертлар ушбу ўйинларнинг муваффақиятли чиқишига ишонишмаяпти ва музокараларда қатъиятли позицияни олишни таклиф қилмоқдалар. Агар музокаралар муваффақиятсиз якунланса, Украинанинг ўзи ҳам Россия газисиз қолиши мумкин.\nРоссия газини Украина ҳудуди орқали Европага етказиб бериш тўғрисидаги битим амал қилиш муддати тугашига икки ой вақт қолди. Москва, Киев ва Еврокомиссия уч томонлама йиғилишларда янги келишувни муҳокама қилишмоқда. Шу ойнинг охирида келишувларнинг навбатдаги босқичи бўлиши кутилмоқда.\nАгар воқеалар шу зайлда ривожланишда давом этса, бу ҳаммага ёмон бўлади. Европаликлар ҳалитдан ер ости газ омборлари (ундергроунд гас сторагес)ни тўлдириб олишмоқда. 11 ноябргача уларнинг 97,87 %и тўлади. Москва учун Украина муқобиллари мавжуд: Болтиқ денгизидан ўтадиган “Шимолий оқим -2 ” ҳамда Қора денгиздан ўтиши мўлжалланган “Турк оқими” йўналишларидир. Бироқ, “Турк оқими” тўла ишга тушгунича руслар ҳеч бўлмаса бир йил Украинанинг “қовоғига қарайди”. Украина газ транзитидан йилига 3 млрд. $ даромад кўради. “Гадойнинг аразлаши тўрвасига ҳам жиддий зарар етказади”.\nОхирги ўн йилликларда бўлган “газ урушлари” Россияни ишончли етказиб берувчи сифатида, Украинани эса транзит мамлакат сифатида имиджига салбий таъсир кўрсатган эди. Европада 2006 ва 2009 йиллардаги газ билан боғлиқ воқеаларни ҳалигача унутишмаган.\n6.08 19:10 4262\n6.08 16:37 1801\nРасмий Байрут портлаш натижасида кўрилган зарар миқдорини очиқлади\n6.08 07:06 1727\n6.08 12:32 1632\n6.08 11:59 1365\nБугун, 15:11 150 Тиббиёт\nАндижон ва Сурхондарёда ярим миллиард сўм буджет маблағи талон-торож қилинди\nБугун, 15:02 152\nМарк Цукербергнинг бойлиги 100 миллиард доллардан ошди\nБугун, 14:49 50 Иқтисод\nБайрутдаги портлаш ҳақида ижтимоий тармоқларда пайдо бўлган фейк ва фитна назариялар\nБугун, 14:34 216 Жаҳон\nРоналдунинг дубли ҳам «Ювентус»ни Чемпионлар Лигасида сақлаб қололмади (видео)\nБугун, 13:09 153 Спорт\nРоссиядаги ўзбекистонликларни олиб келаётган чартер рейсларнинг йўналишига ўзгартириш киритилди\nБугун, 12:59 266 Ўзбекистон


Рўмолли доктор – Uzarena\nШу ва шунга ўхшаш адоғи йўқ саволлар……\nХуллас, шу каби саволлар мени айнан бугун «бошимдаги рўмолим» тўғрисида ёзишимга сабаб бўлди. Савол эгаларига умумий жавобимни шу мақолам орқали баён қилгим келди руҳсатингиз билан. Зора шундан сўнг, менга бериладиган шу аснодаги саволлар камайса…\n1-САБАБ. Одмилик – рўмол ўраб, кенг кийим кийганим учун «фигурам»ни кўз-кўз қилмайман, яъни камчилик ва устунликларим кенг кийим ичида билинмай кетади. Ва бу билан кўнглим ҳотиржам. Одамлар мени кийимим ёки соч турмагимга қараб эмас, айнан қилаётган ишларим, билдираётган фикрларимга қараб мен тўғримда хулоса чикаришлари учун яхши имконият.


Худонинг садоқати — Dilkashradio.com\n“Сизларни Ўз Ўғли билан мулоқотга чақирган Худо садоқатлидир” 1 Коринфликлар 1:9.\n“Бизларга эмас, эй Худованд бизларга эмас, Ўзингнинг исмингга мақтов бергин! Зеро Сен кўп иноятли-ю садоқатлисан.” Забур 113:9.\nБиродарлар бугунги сухбатимиз хақиқий хаёда учрайдиган холатлар ва унда Худонинг садоқати хақидадир. Орангизда қийналмаган ким бор? Менимча ундай одамни топиш қийин. Чунки хар биримиз хаётнинг у ёки бу қисмларида қийинчиликларга учраганмиз. Аммо шундай дамларда хам бизни танлаган Худованд садоқатлидир. Хаётингизда Айни қийин дамларни бошингиздан кечираяпсизми? Сизни жуда яхши тушунаман. Бундай дамларда Худованд сиздай узоқдадай туюлади. Унинг бу қийинчилигингизга жавобини қидирасиз. Ўзингизни хар ёнга урасиз. Шундай пайтларда Худовандга бўлган ишонч хам етарли эмасдай туюлади. Қийналасиз, биламан, аммо қўрқманг, Худованд сиз билан. Хатто буни хис қилмасангиз хам, У сиз билан бирга. Худованд йўлида юришда хис-туйғулар биринчи ўринни эгалламайди. Биз энг асосийси ишонч билан юришимиз лозим.\nСиз Худованд сиз билан эканини хис қилмаяпсизми, хеч қиси йўқ, аммо шуни билингки У сиз билан бирга. Чунки Унинг Ўзи қийналадиганларга ваъда берган. Мана эшитинг-а: «Аммо сени яратган ва шакллантирган Худованд шундай дейди: «Қўрқма, чунки мен сени қутқардим, Мен сени Ўз номим учун ажратиб олдим; сен Меникисан. Сувлардан ўтсанг, Мен сен билан биргаман, ДАрёлардан ўтсанг, дарёлар сени оқизиб кетмайди. Оловлардан ўтсанг, хеч бир еринг куймайди. Чунки Мен сенинг Худойингман.Сенинг Нажоткоринг, Исроилнинг Муқаддас Тангрисиман.”” Бу Унинг ваъдаси. Қийин дамларда бу ваъдани эсланг. Сиз Худованднинг халқи, фарзанди экансиз, бу ваъда сизга хам тегишли. У хаётингизда сизни Ўз инояти ва мехрибонлиги билан кўп марта баракалаган. У сизга бехад яхшиликлар қилган. У хозир хам қиляпти. Қийин дамларда Худованд Ўз ваъдасига вафо қилишини эсланг. У Иброхимга ваъда берганида, уни бажарган эди. У Исхоққа, Ёқубга ваъда берганида уни бажарди. Хозир сиз билган Худо ўзгармас. У аввал Иброхим, Исхоқ, Ёқуб ва Довуд даврида қандай бўлган бўлса, хозир хам шундай.\nДовуд пайғамбар Забур китобида шунда деб ёзади: «Хар куни Раббимизни олқишланг! Худо бизга оғирлик қўйса-да, бизни Ўзи халос қилади.” Ха, У бизга оғирликлар қўйса хам Ўзи бизни қутқаради. Муқаддас Каломда , Худо бизнинг кучимиздан ортиғини бермайди, деб ёзилган. У сизни яратган ва сизни билади. Қийин дамларда фақат Худовандимиздан нажот топамиз. Забурда: “Худойинг сенга куч атаб қўйган”, — деб ёзилган. У сизга керакли куч-қувватни, сабр-тоқатни беради. Аёб пайғамбар эсингиздами? У хотинига қандай жавоб берган эди? «Нега, Худованднинг яхши нарсаларни оламиз-у, ёмонларини олмаслигимиз керак?”. Бу унинг сўзлари эди. У хақ эди. Биз хаётда Худодан жуда кўп мархаматлар олганмиз ва олишда давом этаяпмиз. У бизга қийинчиликлар берганида, уларни хам шукрона билан қабул қилишимиз керак. У қийинчиликларни хам бизга бекорга бермайди. Агар биз уларни имон билан, қаноат ва шукроналик билан қабул қилсак, уларга чидашимиз ва бошимиздан ўтказишимиз осон бўлади.\n«Эй барча Худовандга интилаётганлар. Сизнинг дилингизга яна жон кирсин! Худованд бечораларнинг фиғонини эшитар, Асир тушган Ўз азизларини хор қилмас”. Бу хам Худованднинг ваъдаси. Кўряпсизми, сиз учун Муқаддас Каломда ваъдалар ва тасаллилар нақадар кўп. Фақат Худовандга кўз тутинг. Ундан эшитинг. Унинг олдида тинч туринг. Шунда У сизни бошқараётганини, қийин дамларда хам хаммасини Ўз назоратида ушлаб турганини кўрасиз. Энг асосийси Худованд шу қийинчиликлар орқали , сизни ўстирмоқчи ва Ўзига яна хам яқинроқ қилмоқчи. У Ўз сўзига садоқатлидир.


Мевалардаги ёрлиқлар нимани англатади? – ТАФСИЛОТ\nТавсия 135 марта кўрилган\nМевалардаги ёрлиқлар нимани англатади?\nМеваларга ёпиштирилган штрих-кодли ёрлиқларни кўргансиз. Аммо бу код нимани билдириши ҳақида хабарингиз борми?\n1. Агар 4 хонали код 3 ёки 4 рақами билан бошланса, мева интенсив қишлоқ хўжалигини етиштирилганлигини, шунингдек, ўғит ва пестицид солинганини билдиради.\n2. Агар маҳсулот коди 5 хонали бўлиб 9 рақами билан бошланса, ота-бобомиздан қолган минг йиллик усулда етиштирилганлигини билдиради. Бу органик услубдир, бошқачасига айтганда кимёвий ўғит ва пестицид қўшилмаган. Баҳузур еяверинг, ош бўлсин.\n3. Агар мева коди 5 хонали бўлиб 8 рақами билан бошланса, генетик ўзгартирилган бўлади. Русчада ГМО, ўзбекчада эса ГЎМ (генетик ўзгартирилган маҳсулот) дейилади. Бундай маҳсулотларни истеъмол қилиш зарарли. Эҳтиёт бўлинг.\nСиз бу ҳақда билиб олдингиз. Бошқаларга ҳам улашинг.\nКалит сўзлар: ёрлик, код, мева


Ғафур Ғулом. Озарбайжон халқининг буюк шоири (1953) - www.ziyouz.uz\nБош саҳифа МатбуотСовет даври матбуотиҒафур Ғулом. Озарбайжон халқининг буюк шоири (1953)\nГениал озарбайжон шоири, гуманист ва мутафаккир Низомий вафот этган кунга 750 йил тўлди. Буюк озарбайжон шоири Низомийнинг номи ўлмасдир, унинг ажойиб асарлари фақат озарбайжон халқигагина эмас, шу билан бирга Совет Иттифоқининг барча халқларига, бутун тинчликсевар прогрессив инсониятга яқиндир.\nНизомий XII асрда яшади. У 1141—1142 йиллар атрофида Озарбайжоннинг Ганжа шаҳарида туғилди. Унинг асли номи Илёс бўлиб, Отасининг номи Юсуф эди.\nНизомий яшаган ва ижод қилган тарихий даврда Озарбайжон тўрт асосий областга — Ширвон, Дарбанд, Аррон ва Жанубий Озарбайжон областларига бўлиб юборилган эди. Бу областларда турли династиялар ҳукмронлик қиларди. Улар ўртасида урушлар бўлиб турар, бундан халқ ғоят озор чекар, зулм ва машаққат гирдобида яшар эди.\nЎша вақтда ҳунармандчилик ва бинокорлик саънати, савдо-сотиқ ишлари ривожлана бошлади. Бунинг натижасида мамлакатнинг маданияти ривожланди. Фан ва адабиётнинг илғор вакиллари ҳукмронларнинг қаршиликларига қарамай, жаҳон маданиятига қимматбаҳо ҳисса қўшдилар. Меҳнаткаш халқ билан қаттиқ боғланган бу кишилар подшоларнинг саройларидаги қасидабоз формалист шоирлардан фарқ қилар эдилар. Чунончи, Хоқоний, Фалакий, Байлаконий каби шоирларнинг ажойиб асарлар ёзиб, зулмга ва золимларга қарши исён руҳидаги шеърларини қўлёзма тарзида халқ ичига тарқатганликлари маълум. Уларнинг асарларида халқни эзувчиларнинг шафқатсизликларига қарши қаттиқ норозилик баён қилинган, Низомий ҳам худди шундай халқпарвар шоирлардан эди.\nНизомий ўзидан аввалги фан ва адабиёт меросидан чуқур ва баракали фойдаланди, ўз шеърлари билан замонасидаги энг яхши шоирлардан ҳам устун эканлигини исбот қилди. Унинг қалами, гениал таланти халққа хизмат қилишга бағишланди.\nНизомийнинг қуйидаги тўрт мисра шеъри унинг юксак шеърий маҳоратидан далолат беради:\nВар бошад сад ситора дар пеш\nТаъзийми як офтоб азу беш,\nГарчи ҳама кавкаби батоб аст,\nАфрўхтаги дар офтоб аст.\n(«Лайли ва Мажнун»дан)\n(Таржимаси: Бир марта ишон: ишонганда ҳам қуёшга ишон. Чунки рўпарангда бўлган юзлаб юлдузлардан кўра биттагина қуёшга таъзим қилмоқлик улуғдир. Чунки бу ялтираб турган юлдузлар ўз жилосини офтобдан олади).\nНизомийнинг деярли барча асарлари ана шундай чуқур гуманистик философия билан суғорилгандир. Шоир бунга осонлик билан эришмаган. Бунинг учун у узоқ вақт давомида қунт билан билим олган, У ўз даврининг асосий адабий тиллари бўлган араб ва форс тиллариии мукаммал эгаллаган, замонасининг философияси, юридик фанлар, математика, физика, география, астронсмия, медицинадан етарли билим ҳосил қилган. Билимнинг деяр-ли ҳамма соҳаларида Низомий XII аср учун илғор ва прогрессив бўлган идеялар билан яшаган. Чунончи, у амалга ошмайдиган афсонавий алхимияни рад этган.\nНизомий болалик чоғидан бошлаб шеър машқ қилди ва тез орада машҳур шоир бўлиб танилди. Шунда Ширвоншоҳ каби ҳукмдорлар уни ўз саройларига тортмоқчи, золимларни мақтаб қасидалар ёзувчи сарой шоирига айлантирмоқчи бўлдилар. Аммо Низомий шоир Хоқонийнинг Ширвоншоҳ томонидан зиндонга ташланганини, Фалакийнинг қамоқда азоб чекиб жон берганини, Байлаконийнинг қотиллар томонидан ўлдирилганини, шоира Маҳсатий хонимнинг ўлим жазосига ҳукм қилиниб, ўз ватанидан бадарға этилганини яхши билғани учун, саройга бормади ва қаттиқ таъқиб остида ўз ижодини давом эттирди.\nНизомий ўз халқи билан ғоят даражада яқин эди. У меҳнат ва маҳрумликлар йўлини танлаб, жуда оғир шароитда ижод қилди ва ўлмас асарлар яратди.\n«Мақолати дуввум» асаридан олинган қуйидаги тўрт мисра шоирнинг халқпарварлигини ёрқин ифода қилади:\nХона бари мулк ситамкори аст,\nДавлати боқий, зи камозори аст,\nРоҳати мардумталаб, озор чист?\nЖуз хижили хосили инкор чист?!\n(Таржимаси: Ўз шахсий шаън-шавкати учун бино қўймоқлик зулм қилмоқликдир. Давлатнинг мангулиги халқнинг кўнглини топмоқлик, озорсиз бўлмоқликдир. Халқ роҳатин кўзла. Озор нимага керак бўлиб қолди? Озор натижаси хижолатда» бошқа нима ҳам ҳосил бера олар эди?!)\nҲукмдорлар Низомийдан ўч олмоқчи бўлдилар. Чунончи, Дарбанд ҳокими гўё Низомийнинг «Маҳзан ул-асрор» («Сирлар хазинаси») номли поэмаси учун мукофот тариқасида унга қипчоқ қул хотинни юборди. Низомий шу қул хотинга уйланди, уни севди ва ўз севгисини рўй-рост айтди. У ўзининг машҳур «Хисрав ва Ширин» поэмасида ўлмас Ширин образини яратар экан, ўз хотинининг портретини ва характерини назарда тутди. Бу билан у қулларнинг ҳам инсон эканлигини, золимлардан ақллироқ ва вафолироқ чинакам кишилар эканлигини исбот қилди.\nНизомий доим олға интилди. У ўз билими ва талантини оддий меҳнаткаш халқ хизматига бағишлади, буюк шеърий асарлари билан халқнинг онгини уйғотишга ҳаракат қилди.\nНизомий катта адабий мерос қолдирди. Бу мерос бир лирик девондан ва бешта поэма — «Хамса»дан иборат.\n«Хамса»нинг биринчи поэмаси «Маҳзан ул-асрор» бўлиб, 1173—1174 йиллар атрофида яратилган. Бу асосан дидактик асардан иборат. Унда мамлакатни идора қилиш юзасидан подшоларга насиҳатлар қилинган ва маслаҳатлар берилган. Поэма 20 та суҳбатдан иборат. Мана шу суҳбат-бобларнинг ҳар бирида шоир меҳнаткашларнинг оғир ҳаётини, ҳуқуқсизлигини, золимларнинг зулми ва омонсизлигини баён қилади. Бу поэмада оддий, софдил кишиларнинг руҳий аҳволини тасвирлашга катта эътибор берилган.\n«Хамса»нинг иккинчи поэмаси — «Хисрав ва Ширин» 1180—1181 йилларда ёзилган. Буни шеърий роман дейиш мумкин. Низомий ўзининг бу поэмасида муҳаббат ва вафо масалаларини талқин этади. Унинг ижобий қаҳрамонлари, шу жумладан Ширин адолат ва муҳаббат йўлида қаҳрамонликлар кўрсатадилар. Шундан кейинги «Ҳафт пайкар» (Етти гўзал) ва «Лайли ва Мажкун» поэмаларида ҳам ҳақиқий, соф муҳаббат тараннум этилади.\nЛайли, Мажнун, Ширин ва бошқа севгувчилар золимлар зулми остида азоб чекадилар, бир-бирларидан жудо бўладилар, муҳаббатнинг тантанаси учун курашадилар, вафо ва адолат байроғини баланд кўтариб юрадилар.\n«Хамса»нинг бешинчи, сўнгги поэмаси «Искандарнома»дир. Бу поэмада золим шоҳ Искандарнинг тинч халқларга қарши олиб борган урушлари, унинг агрессив ҳаракатлари, шафқатсизлиги баён қилинади. Низомийнинг бу асарида уруш ва тинчлик масаласи буюк философик масала даражасига кўтарилган. Шоир урушларга хотима бериш, барқарор тинчлик ўрнатиш идеясини илгари суради, халқларнинг осойишталиги учун курашишга чақиради.\nЎз ватани, ўз озодлиги учун курашган ҳар бир халқ улуғ шоир назарида мақтовлидир — муҳтарамдир. Шунинг учун ҳам Низомий халқларни ажнабий золимларга қарши биргалашиб курашишга даъват этди. Унинг бу идеяси «Искандарнома»да ёрқин баён қилинган.\nБу поэмада рус халқи ҳақида айтилган фикрлар жуда ҳам муҳим ва ибратлидир. У рус халқини қаҳрамон ва заковатли, одил халқ деб кўрсатади. Низомий македониялик Искандарнинг рус ерини босиб олиш учун қилган ҳар етти агрессив урушини бетараф туриб ҳикоя қилар экан, ўз ватани учун, ўз она юртининг ҳимояси учун жонбозлик қилувчи рус аскарини шундай деб таърифлайди:\nЗ-Руси сувори даромад чу фил,\nРухи чун бақам, чашмҳо ҳам нил.\nБарун хост аз Румиён ҳам набард\nҲаме кард марди, ҳами гашт мард.\nБадин гуна ҳийли бахун дар кашед,\nТани чандро жон зитан баркашед.\nЧи бас куштан марди жанг озмой\nНаёмад касиро саве жанг рой.\n(Таржимаси: Бир отлиқ рус аскари филдай салобат билан жанг майдонига кирди. Оқ тани қуёшда бақамдек куйган, кўзлари нилдек кўм-кўк эди. Румликлар ҳам унга қарши қўзғолиб уруш майдонига бирин-кетин кира бошладилар, бироқ у (рус аскар) мардлик кўрсатиб, «мардман» деганларни чекинишга ёхуд жон беришга мажбур қилар эди. Шундай қилиб, бир қанча кишилар устидан ғалаба қилди. Жангларда чиниққан бу қаҳрамоннинг маҳоратидан қўрқиб, душманнинг қолган аскарлари уруш майдонига кела олмадилар.)\nЧунки, Низомий таъбирича, енгилтак ғалабалардан кеккайиб кетган, мазлум халқларни хонавайрон қилиш билан бойиган қўрқоқ ясанчоқ қўшин енгувчи қудрат қаршисида ғалаба қилишга ожиз эди.\nНизомий худди шу ҳолатни Искандар қўшинининг рус ерига қилган тажовузида яна тасвирлаб, кўзгудек ярқиратиб кўрсатади.\nУ русларнинг бир «терупал» — генерали тилидан шундай дейди:\nЧигархўрданд оини русон бувад,\nМаю нуқл кори арусон бувад.\n(Таржимаси: Жанг майдонини чимилдиқ деб ўйлаб, ясаниб-тусаниб чалакайф билан келиш — номардлар иши; ўз ватани ҳимояси учун жигар қонини ютмоқ рус халқининг ишидир.)\nНизомий ўз генийсининг кучи, ўз талантининг қудрати ва ўз ақлининг зийраклиги туфайли шундай фикр-ни дадил баён қила олди.\nНизомий ижодининг асосий идеялари — халқпарварлик, тараққийпарварлик, тинчликсеварлик, эрксеварлик, ватанпарварлик — жаҳон адабиётининг ўлмас идеяларидир. Бу идеялар билан халқларнинг энг яхши, энг илғор ёзувчилари ўз асарларини ўлмас ёдгорликлар даражасига кўтарганлар. Низомий билан бир даврда яшаган буюк грузин шоири Шота Руставелининг «Йўлбарс терисини ёпинган паҳлавон» номли асарида ҳам худди шу идеялар талқин қилинган. Низомий яшаган даврда Россияда ижод этилган буюк халқ эпопеяси —«Игорь полки қиссаси» асари ҳам ана шу олижаноб идеяларнинг юксак бадиий формада баён қилинганлиги билан ўлмасдир.\nНизомий асарлари умумжаҳон прогрессив маданияти хазинасига бебаҳо ҳисса бўлиб қўшилди. Бу асарлар кишилик маданиятини бир поғона кўтаришга хизмат қилди. Бу жиҳатдан Низомий Гомер, Шекспир, Данте, Сервантес, Шота Руставели, Александр Пушкин, Алишер Навоийлар билан бир қаторда туради.\nЎзбек халқининг гениал шоири Навоий Низомийни ўзининг биринчи устози деб ҳисоблади. Навойининг «Хамса»сида — ҳар бир поэманинг муқаддимасида Низомийга алоҳида боблар бағишланган.\nНизомийнинг «Хамса»си шарқ классик адабиётининг традицион темаси ва эпик поэзия формаси бўлиб қолди. Низомийдан кейин Хисрав Деҳлавий, Абдураҳмон Жомий, Алишер Навоий ва бошқа устоз шоирлар ўз «Хамса»ларини ёздилар. Форма жиҳатидан деярли бир хил бўлган бу поэмаларда ҳар бир халқнинг ўз ҳаёти, меҳнати ва кураши, ўзига хос орзу-умидлари, энг яхши идеаллари ифодалаб берилган.\nОктябрь революциясидан илгариги деярли етти аср давомида гениал сўз санъаткори Низомийнинг асарлари ҳам фақат қўлёзма шаклида, жуда оз нусхада тарқалган эди. Уларни жуда оз кишилар ўқир эдилар. Шунга қарамай, унинг поэмаларини кўп халқларнннг энг яхши вакиллари ўз тилларига таржима қилишга уринганлар. Чунончи, «Хисрав ва Ширин» поэмасини Қутб, «Махзан ул-асрор» поэмасини Ҳайдар Хоразмий, «Етти гўзал» поэмасини Огаҳий ўзбек тилига таржима қилганлар. Лекин бу таржималар оз нусхада қўлда ёзиб тарқатилган.\nЭндиликда ёзувчиларнинг асарлари катта-катта тиражларда нашр этилмоқда. Бир халқ маданиятидан бошқа ҳамма халқларнинг баҳраманд бўлиши ҳаётбахш традицияга айланди. Умуммаданият хазинасидан завқланиб баҳра топаётган барча халқлар эндиликда Низомий Ганжавий асарларини ҳам ўз тилларида севиб ўқимоқдалар.\nСовет Иттифоқидаги ҳамма халқлар билан биргаликда актив меҳнат ва ижод қилаётган озарбайжон халқининг буюк фарзанди, гениал шоири ва мутафаккири Низомийнинг номи ўлмасдир. Бу ном дўстлик ва биродарликка, самарали меҳнат ва ижодга, тинчлик ва садоқатга чақирувчи символ бўлиб қолди.\nНизомийнинг юбилейи — мамлакатимиздаги барча халқларнинг тўйидир. Бу тўй қардош халқлар ўртасидаги мустаҳкам дўстликнинг ҳаётийлигини яна бир марта намойиш қилиб кўрсатади.\n“Қизил Ўзбекистон”, 1953 йил, 15 декабрь\n← Аввалги Аввалги Жўра Саидов (1909-1999)\nКейинги → Кейинги: Ҳалима Худойбердиева. Куйиниб қараган ғусса барқарор (1989)


Путиннинг Суриядаги жиноятларига қарши Европа Туркия билан туриши лозим – Жорж Сорос — Sof.uz\nЖАҲОН 6,281,788 2,854,350 374,229\n5.03 12:43 1141 Таҳлил\nАҚШлик молиячи, Очиқ Жамият Фонди асосчиси Жорж Сорос\nАмерикалик молиячи ва Очиқ Жамият Фонди асосчиси Жорж Сорос Financial Times газетаси учун ёзган мақоласида Суриядаги сўнгги вазиятни таҳлил қилган.\nУнинг фикрича, Россия Суриядаги инқирознинг бошиданоқ Совет Иттифоқи қулаганидан кейин Яқин Шарқда йўқотган ўз таъсирини қайта тиклашга ҳаракат қилиб келяпти. Россия президенти Владимир Путин минтақадаги беқарорликдан манфаатдор, бу билан у халқаро меъёрлар ва халқаро инсонпарварлик ҳуқуқини бузишни истайди.\n“Сурияда инсонпарварлик инқирозининг давом этиши, бунинг натижасида олти миллиондан ортиқ сурияликнинг қочқинга айланиши, бу – Россия президенти сиёсатининг оқибати эмас, балки унинг асосий мақсади бўлган”, дейди у.\n“Қатъий ишонаманки, Башар Асад Иосиф Сталиндан кейин дунёдаги энг шафқатсиз ҳукмдор. Сурияликлар унинг бошқарувига қарши қўзғалганида у ўзининг фуқаровий рақибларини имкони борича кўпроқ яксон қилиш учун ҳарбий стратегиясини ривожлантирди. У касалхоналар, мактаблар ва боғчаларни қасддан, у ердагиларни ўлдириш ёки жароҳатлаш учун ўққа тутди. Асад бу зиддият давомида заҳарловчи газ ва кимёвий моддаларни ишга солди, бир миллиондан ортиқ инсоннинг ўлимига сабаб бўлди. Айни пайтда, Владимир Путин уни ҳаводан қўллаб-қувватлаб турди.\nИдлибдаги зиддиятлар мобайнида ҳам Россия камида 14 та қочқинлар лагерини нишонга олди. Сўнгги ҳафталар давомида Туркия чегарасига яқин жойлашган қочқинлар лагерларига бир неча бор ҳужум қилинди, оқибатда юз минглаб инсонлар Туркия чегаралари томонга қараб қочишга мажбур бўлди. Бу эса расмий Анқарани хавотирга солиб, аллақачон Туркияда ўрнашиб бўлган суриялик бошқа қочқинларга Европа чегараларини очиб беришига олиб келди. Оқибатда, Туркия-Греция чегарасида қочқинлар инқирози пайдо бўлди.\nСурия фуқаролик жамияти ва халқаро инсон ҳуқуқлари ташкилотлари мамлакатда тинч фуқаролар ва асосий фуқаровий инфратузилмалар (касалхоналар, мактаблар, йўллар) нишонга айлангани ҳақида мунтазам урғу бериб келади. Бироқ бу ҳалигача ҳеч қандай самара бермаган.\nРоссия БМТ Хавфсизлик Кенгашининг доимий аъзоси сифатида ўзига ноқулай қарорларга вето қўйиб келади. (Сурияда уруш бошланганидан бери бу давлатга доир 14 та қарорга вето қўйган.) Хусусан, БМТга аъзо бўлган 65 давлат Сурия ҳукуматини уруш жиноятлари туфайли Халқаро Жиноят Судига тортишни қўллаб-қувватлаганида Россия ва Хитой биргаликда бу қарорга вето қўйган.\nЎз ҳудудига қочқинлар кирмаслигини истайдиган Европа давлатлари Туркия аллақачон Суриядан қочишга мажбур бўлган миллионлаб кишиларга бошпана берганини ёдда тутиши лозим. Айни пайтда Туркия ҳудудида 3,5 миллион суриялик қочқин яшайди. Аммо Башар Асад ва Владимир Путиннинг ҳарбий ҳаракатлари натижасида яна бир миллион суриялик унинг чегараларига қараб интилса, буни қабул қила олмайди.\nЕвропа Туркия ўз ҳудудидаги курдларга қандай муносабатда бўлганини унутмаслиги керак. Лекин ҳеч бўлмаганда Сурияда Туркия европаликларнинг қўллаб-қувватловига муҳтож”, дея таъкидлаган молиячи.\nСороснинг яна ёзишича, фақат битта давлат – Туркиягина Идлибдаги тинч аҳолини ҳимоя қилиш учун ўз қўшинини жўнатган. Бироқ турклар Россия билан юзма-юз тўқнашувга кира олмайди, чунки Россия армияси анча кучли.\n“Бу вазиятда Европа Путин билан музокараларда Туркия президенти Ражаб Тоййиб Эрдўғонга ёрдам бериши, ўзаро сулҳ тузилиши ва Идлибда суриялик қочқинлар учун “хавфсиз ҳудуд” ташкил этишда воситачи бўлиши лозим”, дея хулоса қилган Жорж Сорос.\nЭслатиб ўтамиз, бугун, 2020 йил 5 март куни Россия пойтахти Москвада Владимир Путин ва Ражаб Тоййиб Эрдўғон ўртасида Суриянинг Идлиб вилоятидаги вазият бўйича музокара бўлиб ўтиши кутиляпти.\nТуркия Сурия Башар Асад Анқара Владимир Путин Москва БМТ Идлиб қочқинлар Россия Ражаб Тоййиб Эрдўғон Жорж Сорос Очиқ Жамият Фонди\nКеча, 17:40 2841\n30.05 11:13 2240\n30.05 09:33 1452\n29.05 22:14 1341\n30.05 19:16 466 Жаҳон\n29.05 18:49 390 Жаҳон\n29.05 15:31 87 Жаҳон\n29.05 15:03 194 Жаҳон


Пойтахтимиздаги 21-меҳрибонлик уйи тарбияланувчилари Мудофаа вазирлиги Тоифаланган объектларни қўриқлаш қўшинлари қўмондонлигига қарашли полковник Журъат Якубов командирлик қилаётган ҳарбий қисмда ўтказилган очиқ эшиклар кунида иштирок этишди.\nТарбияланувчилар ҳарбий хизматчилар билан бир сафда туриб, давлатимиз мадҳиясини ижро этдилар. Сўнгра биргаликда сафда қўшиқ айтиб ўтдилар. Бу каби тантанали юришлар уларнинг юрагида ҳарбий-ватанпарварлик туйғусини аланга олдиргани рост.\nЮз-кўзларига қараб ҳавасингиз келадиган истарали ўғил-қизлар. Ҳаяжон ва қизиқиш билан қурол-аслаҳалар кўргазмасига киришиб кетишди. Гоҳ униси, гоҳ бунисини қўлга олиб, «ишлатиб» кўради. Бажарадиган функцияларини, имкониятларини сўрайди. Улардан бири мароқ билан иштирокчиларга тушунтириш бераётган Ватан ҳимоячисининг ҳарбий либосини ушлаб кўрди.\n– Ҳарбий қисмда бўлишни, бу ердаги ҳаёт билан танишишни орзу қилардим. Айниқса, қўл жанги бўйича чиқишларни кўриб ғурурланиб кетдим. Улар орасида бир аёл ҳам бор эди. Сўрасам кичик сержант Зарина Армасова деб таништиришди. Қаранг, ўзбек қизлари хорижий фильм қаҳрамонларидан ҳам кучли экан, – дейди Юнусобод туманидаги 21-меҳрибонлик уйи тарбияланувчиси Камронбек Холматов.\nТошкент шаҳар Шайхонтоҳур туман ҳокимлиги, Ўзбекистон ёшлар иттифоқи Шайхонтоҳур туман кенгаши ва бошқа ҳамкор ташкилотлар билан ҳамкорликда ўтказилган «Хайрия тадбири»да мурувват уйи тарбияланувчиларига қимматбаҳо совғалар ҳам улашилди.


Мерганларимиз Ганновердаги халқаро мусобақада муносиб иштирок этмоқда\n11 май, 2018, 08:07 550\nГерманиянинг Ганновер шаҳрида пневматик қуролдан ўқ отиш спорти бўйича халқаро турнир давом этмоқда. Унда мамлакатимиз терма жамоаси вакиллари ҳам иштирок этишмоқда.\nКеча аёллар ўртасида кичик калибрли милтиқдан эллик метр масофадаги нишонга ўқ отиш бўйича саралаш ҳамда финал баҳслари бўлиб ўтди. Мерганлар уч хил вазиятда тиз чўккан, тик турган ва ётган ҳолда нишонга ўқ узишди.\nНатижаларга кўра, ҳамюртимиз Сакина Мамедова саралашда бешинчи ўрин билан финалга чиқди. Саккиз нафар спортчи ўртасидаги ғолиблик учун бўлган курашда эса ҳамюртимиз 428,9 очко билан тўртинчи ўриндан жой олди. Шоҳсупага Хиндистон, Польша ҳамда Қозоғистон вакилалари кўтарилишди.


Болалар қувончи чексиз | Payshanba.uz\nЯнгиланаётган Ўзбекистонимизга кириб келаётган Янги йилни барча, айниқса болажонлар интиқлик билан кутишади. Чунки, Янги йил арафасида Юртбошимизнинг оталарча ғамхўрлиги билан ўтказиладиган "Президент арчаси" байрами болажонларга олам-олам қувонч олиб келади-да. Бугун бутун республикамизда бўлгани каби "Президент арчаси" байрам тадбири туман марказида чиройли қилиб безатилган улкан арча атрофида катта шодиёналик билан нишонланди. Янги йил арафасида ўтказилган байрам тадбирини туман ҳокими А.Бахрамов очди ва йиғилганларни байрам билан қизғин муборакбод этиб, ёшларга эзгу тилаклар билдирди. Сўнгра 23 нафар болажонларга "Президент совға"сини ва 170 нафар жажжиларга туман ҳокимлиги ҳамда ҳомийлар томонидан тайёрланган қимматбаҳо совғаларни топширди.\nТуман Маданият бўлими санъаткорлари томонидан тайёрланган саҳналаштирилган мусиқали байрам дастури, ижрочи ёшлар, мактаблар бадиий ҳаваскорлик тўгараклари аъзолари ҳамда пойтахтдан келган таниқли санъаткорларнинг чиқишлари байрам тадбирига келганларга олам-олам завқ-шавқ улашди.\nИстиқлол дебочаси бўлган "Президент арчаси" байрам тадбирига келган болажонлар қалби қувончга тўлиб, арча атрофидаги Қорбобо, Қорқиз ва турли эртак қаҳрамонлари билан рақсга тушиб, шеърлар айтишдилар.\nБолажонларга Янги йил байрами "Президент арчаси" атрофидаги қувонч билан бошланди. Бу қувонч уларни йил бўйи тарк этмасин. Барча юртдошларимизга Янги йил муборак бўлсин!


Ироқнинг янги парламенти раисликка номзодлар бўйича келиша олмади\n16 январ 2021, Тошкент вақти: 23:07\nИроқ янги парламенти биринчи йиғилишида янги раис номзоди борасида келишувга эришолмади ва йиғилиш келгуси ҳафтага қолди. Айни пайтда Ироқдаги Курдистон ўлкаси бир неча ой ичида мустақиллик бўйича референдум ўтказишга ҳозирлик бошлади. АҚШ президенти эса Ироқдаги америкаликларни ҳимоя қилиш учун бу мамлакатга яна 300 ҳарбий жўнатмоқда.\n1 июль куни Ироқда янги парламентнинг биринчи сессияси бўлиб ўтди. Йиғилишда парламентга янги раис борасида келишувга эришилмади. Парламент раиси вазифасини вақтинча бажараётган Маҳдий Ал-Ҳафидий депутатларга “бу сессия қолдирилди, агар келишувга эришилса, сессия келаси ҳафтада бўлади” деди.\nДепутатлар парламент раиси лавозимига номзодлар масаласини муҳокама қилиш учун танаффусга чиқдилар.\nОдатда, Ироқ парламентига сунний мазҳабидаги шахс раислик қилиб келган. Унинг икки ўринбосаридан бири шиа, иккинчиси курд миллати вакили бўлган.\nСешанба кунги йиғилишда 328 депутатдан 255 нафари қатнашиб, кворум бўлмагани учун танафус эълон қилинди.\nИроқ ҳукумати кучлари Тикрит шаҳрини босиб олган суннийлар етакчилигидаги жанггариларга қарши ҳужумларни давом эттираётган бир пайтда Ироқлик сиёсатчилар муваффақиятга эришишига кўпчилик умид қилаётган эди.\nИроқнинг ғарбий ва шимолий қисмидаги катта ҳудудларни босиб олган Ироқ ва Шом Ислом давлати жанггарилари Тикрит шаҳрини ўтган ой ўз назоратига олган.\nИроқнинг Курдистон мухтор ўлкаси етакчиси Маъсуд Барзаний бир неча ой ичида мустақиллик бўйича референдум ўтказишни режалаётганини билдирди.\nБиБиСи билан суҳбатда Барзаний Ироқ аллақачон бўлинган бир пайтда мустақиллик масаласини кўтариш ўринли эканини урғулади.\n- Биз Курдистонда референдум ўтказамиз ва халқимиз қабул қилган қарорни ҳурмат қиламиз. Биз бошқалар ҳам шундай йўл тутишига умид қиламиз, деди курдлар етакчиси.\nМаъсуд Барзаний референдум қачон ўтказилишини Курдистон ўлкаси парламенти белгилашини қўшимча қилди.\nАйни пайтда Эрон расмийлари Теҳрон ўз қўшинларини Ироққа жўнатишни режаламаётгани, аммо “терроризмга қарши урушда” Бағдод ёрдам сўраса, қуроллар жўнатиши мумкинлигини билдирди.\n1 июль куни Москвага ташрифи чоғида сўзлаган Эрон Ташқи ишлар вазири ўринбосари Ҳусайн Амир Абдуллаҳиён “Ироқ қудратли армия ва кучли ҳарбий техникага эга экани”ни ва ҳозирча Эронга ёрдам сўраб мурожаат қилмаганини айтди.\nҲусайн Амир агар Бағдод Теҳрондан ёрдам сўраса, Ироққа “халқаро қонунлар ва амалдаги келишувлар доирасида” қуроллар етказиб берилишини таъкидлади.\nИроқда вазият мураккаблашгани боис АҚШ Президенти Барак Обама Бағдоддаги АҚШ элчихонаси ва америкаликларни ҳимоя қилиш учун бу мамлакатга 300 нафар ҳарбий жўнатмоқда. Бу билан Ироқдаги америкалик ҳарбийлар сони қарийб 800 кишига етади.\nАҚШ ҳарбийларидан тахминан 470 нафари, асосан Бағдоддаги элчихона ва аэропорт хавфсизлигини таъминлаш билан шуғулланади.\nҚолган 300 нафари ироқлик ҳамкасбларига маслаҳат бериш ва Ироқ армия қисмлари ҳаракатини мувофиқлаштиришда ёрдам беради.\nАйни пайтда БМТ расмийлари июнь ойида Ироқда 2417 одам нобуд бўлгани ва 2287 киши жароҳат олганини эълон қилди. Бу 2007 йил май ойидан бери бир ойда энг кўп кўрилган талафотдир.


КИТОБХОН ВА ИЖОДКОР ЎРТАСИДАГИ КЎПРИК – "Sharq yulduzi" – "Звезда Востока"\nChorshanba, Noyabr 21, 2018\nКИТОБХОН ВА ИЖОДКОР ЎРТАСИДАГИ КЎПРИК\nIyul 21, 2017 Шарқ юлдузи\nАдабиётнинг тараққий этиши, юксалиши маълум даражада адабий танқидчиликка ҳам боғлиқ. Бу борада унинг вазифаси салмоқли. У ҳар бир нашр этилган асарни алоҳида ёки умумлаштирилган ҳолдами, албатта, баҳолаши лозим. Баҳоланмаслик адабиётдаги лоқайдликни келтириб чиқаради. Лоқайдлик эса саёзликнинг доясидир.\n2016 йилда адабий танқид ўз вазифасини қай даражада бажарди? Биз бу йўналишда яратилган асарларни адабий жараённинг турли қирраларини ёритувчи кенгроқ қамровда таҳлил этишга ҳаракат қилдик.\nЎтган йилда чоп этилиб, қўлимизга етиб келган адабий танқидга, адабиётшуносликка оид йигирмадан ортиқ китобни назардан ўтказдик. Уларнинг аксарияти адабий жараёндаги муҳим муаммоларга бағишланган, ўзбек адабиётининг чуқурлашуви, жаҳон адабий жараёнига аралашуви учун баҳоли қудрат изланишлар олиб борилган. Китобларни йўналишларидан келиб чиқиб қуйидаги гуруҳларга ажратиб тадқиқ этишга ҳаракат қилдик:\n1. Адабий хотиралар.\n2. Мумтоз ва замонавий бадиий асарлар талқини.\n3. Адабий суҳбатлар.\n4. Адабиёт назариясини ёритувчи асарлар.\n5. Турли дарслик ва ўқув қўлланма сифатида яратилган китоблар.\nАдабий хотиралар йўналишида яратилган асарлардан “То қуёш сочгайки нур…” китоби алоҳида аҳамиятга эга. У Ўзбекистон Қаҳрамони, халқ шоири Эркин Воҳидовнинг таваллудига 80 йил тўлиши муносабати билан чоп этилган бўлиб, шоирнинг ҳаёти, ижодига замондошлари эътирофини намоён этувчи ҳамда асарлари талқинига бағишланган 85 та мақолани ўз ичига олган. Китоб бу турдаги нашрлардан фарқли ўлароқ, Эркин Воҳидовнинг шахс ва ижодкор сифатидаги қиёфасини ёритувчи мўъжаз қомусий характер касб этган.\nКитоб устоз адабиётшунос (ношир ва масъул муҳаррир) Иброҳим Ғофуровнинг қисқа сўзбошиси билан бошланади. Мазкур сўзбошида айтилган мулоҳазаларданоқ нашрнинг моҳияти ва аҳамияти борасида тасаввурга эга бўламиз. Олим икки саҳифадаёқ Эркин Воҳидовнинг юрагидан ўтган давр ғалаёнлари, шонли йўллари солган “чақмоқ янглиғ оловли чизиқлар” ва шоир кўнглида унинг берган акс-садолари жаранги ҳамда нафосатини тасвирлаб бера олган.\nИброҳим Ғофуровнинг китобга киритилган “Сўз талқинлари” мақоласи Эркин Воҳидовнинг “Сўз латофати” номли бадиа асари талқинига бағишланган. Олим шоир асарининг адабий-маданий ҳаётимизда тутган ўрнини мукаммал ёритган. Унда олим китобдаги фикрларни таҳлиллаб, муносабат билдириш билангина чекланмайди. Балки ҳар бир мунозара манбаи борасида ўз фалсафасини яратади. Мақолани ўқир эканмиз, бизда фақат “Сўз латофати” китоби ҳақида тасаввур пайдо бўлмайди. Балки сўз, унинг этимологияси, моҳияти, инсон ва замон муносабатларидаги ўрни каби масалалар борасида ўзига хос, мустақил яратилган янги бир асарнинг гувоҳи бўламиз. Мақола мутолааси тугаганда, биз адабий танқид бу фалсафанинг ўзига хос йўналиши, ҳақиқий танқидий мақола ана шундай даражада чуқур ёзилмоғи лозим, деган хулосага келамиз. Мазкур тадқиқот “Сўз латофати” ҳақида мукаммал тасаввур уйғотиши, адабий фикр тараққийсидаги унинг ўрнини белгилаб бериши билан бир қаторда, ёш мунаққидларга мақола ёзиш қонуниятлари борасида ҳам сабоқ беради.\nТўпламдан Умарали Норматов, Озод Шарафиддинов, Нажмиддин Комилов, Абдуғафур Расулов, Ҳамидулла Болтабоев, Анвар Обиджон, Сирожиддин Саййид, Хуршид Дўстмуҳаммад каби ўзбек адабиётшунос, шоир, ижодкорлари билан бир қаторда Ҳусейн Байдемир, Вели Саваш Элок каби чет эллик олимларнинг ҳам муҳим тадқиққотлари шоир ижоди қирраларини очиб беришга хизмат қилган. Баъзи мақолалар анча олдинги йилларда яратилганига қарамасдан, уларнинг бир китоб ҳолида жамланиши Эркин Воҳидов ижодининг тугал, яхлит, теран талқини йўлидаги муҳим ҳодиса бўлиб хизмат қилади.\nЁзувчи, шоир, олим учун, умуман, ҳар қандай ижодкор учун ҳам яратган асари фарзанди каби азиз ва шириндир. У нуқсонларини сезмаслиги мумкин. Бу фожиа эмас. Аммо адабий жараёнда яратилган асарни адабий танқидчиликнинг сезмаслиги, уни етарли баҳоламаслиги фожиадир.\nБеҳбудий “Танқид сараламоқдир” деганда адабий танқиднинг фаоллигини назарда тутган, албатта. Унинг сараламоқ вазифаси тўлиқ бажарилмаган жойда, адабиётдаги ва китобхонликдаги дидсизлик пайдо бўлади.\nАдабий танқидчилигимизда фаол ижод этаётган мунаққидларимиздан бири Баҳодир Каримдир. 2016 йилда унинг “Руҳият алифбоси” номли китоби нашрдан чиқди. Китобда олимнинг сўнгги йилларда яратилган насрий ва шеърий асарлар таҳлилига бағишланган, адабий танқидчилик, адабиётшунослик методлари ва устоз адабиётшунос олимлар ҳақида турли йилларда ёзган мақолалари жамланган.\nБаҳодир адабий-танқидий мақолалар ёзишда турли янги йўллар қидиради, янгича усул ва тажрибалардан қўрқмайди, бадиий асарларни турли қолипларга, геометрик шаклларга бемалол солиб кўради, жаҳон адабиётшунослиги тажрибаларини татбиқ этиб, ўзгача нуқтаи назар билан қараб баҳолайди. Бу кимгадир маъқул бўлар, кимгадир ёқмас, балки бадиий ижод математик қолипларга сиғмас, аммо мунаққид асар моҳиятига теранроқ кириб бориш учун янги йўллар, усуллар излашга ҳаракат қилади, изланади, эски қолипларни янгилашга, улардан чиқишга интилади.\nМуаллиф китобда мунаққидларимиз кўпда эътибор беравермайдиган бошловчи, ёш ёзувчиларнинг дебют ҳикояларини ҳам назардан қочирмайди. Уларнинг ютуқ ва нуқсонларини холисона баҳолайди. Баҳодир Карим тадқиқотларининг яна бир муҳим хусусияти, унинг жаҳон адабиётшунослигидаги фикрлар билан яхши танишлиги ҳамда ўз хулосаларини улар билан қиёслаган ҳолда чиқаришидир.\nНўъмон Раҳимжоновнинг “Бадиият – бош мезон” китоби муаллифнинг турли йилларда шоир, адиб ва адабиётшунос олимлар билан олиб борган суҳбатлари мажмуидан иборат. Китобга кирган 10 та суҳбат муаллифнинг Шукрулло, Иззат Султон, Матёқуб Қўшжонов, Муҳаммад Али, Омон Матжон, Эркин Самандар каби юртимизнинг таниқли алломалари билан бадиий адабиёт ва адабий танқиднинг муҳим хусусиятлари, бадиий-эстетик принциплари, ижодий жараён, бадиий маҳорат масалалари, ҳал этилиши лозим бўлган долзарб муаммолар хусусидаги мулоҳазаларини акс эттирган. Айтиш керакки, адабий танқиднинг жанрий таркиби йилдан-йилга торайиб бормоқда. Адабий суҳбат жанри ҳам ноёблашиб бораётган шундай йўналишлардан бири.\nМуаллиф суҳбат асносида адабий жараёндаги ижобий ютуқларни таъкидлаш ва тасдиқлаш билан бир қаторда, кўзга ташланаётган салбий ҳолатлар борасида куюниб, ошкора ва холис сўзлайди. Бу борадаги ошна-оғайнигарчилик, манфаатпарастлик, гуруҳбозлик, тамагирлик каби иллатларни фош этади. “Бугунги танқидчилик ва адабий савия” номли китобхон, ёзувчи, мунаққид суҳбатида адабий жараён учун ниҳоятда долзарб, бозор адабиётидаги савиясиз китоблар, уларнинг ўқувчилар дидининг саёзлашувига сабабчи бўлаётгани масаласини кўтаради. Вазиятнинг бундай қўйилиши ҳеч бир ўқувчини бефарқ қолдирмайди. Уни онгли тафаккурга йўналтиради.\n2016 йил адабиётшунослигида яққол кўзга ташланган хусусиятлардан бири мавжуд илмий-назарий хулосаларни янгилашга уриниш, улар билан баҳс-мунозарага киришиш, фикрларни шубҳа остига олиб янада чуқурроқ якуний хулосаларни баён этишга ҳаракатдир. Бу илмнинг тараққиётидан, манбалар ва муаммолар моҳиятига чуқурроқ кириб борилаётганидан далолатдир. Айниқса, Насимхон Раҳмоновнинг “Ўзбек адабиётини даврлаштириш масалалари” ва Зокиржон Мамажоновнинг “Мумтоз шеърий санъатларнинг назарий таснифи” монографияларида шундай ҳолатни кузатамиз.\nМаълумки, минг йиллик ўзбек адабиётини адабий тил, географик шароит, ижтимоий ҳаёт, адабий жанрлар, сюжет, мотивлар, ўзига хос хусусиятларини белгилаб, даврларга ажратиш жуда мураккаб. Буни амалга ошириш учун узоқ ва кенг қамровли изланиш олиб бориш тақозо этилади. Шу сабабли ҳам бу масала узоқ йиллик баҳс-мунозараларга сабаб бўлаётган, ўз ечимини кутаётган муаммо сифатида мавжуд эди.\nНасимхон Раҳмонов ўз монографиясида мазкур муаммони ечишга, бу борадаги ўз нуқтаи назарини баён этишга ҳаракат қилади. Муаллиф бу масала билан боғлиқ мавжуд хулосаларни чуқур ўрганади. Дунё адабиётшунослиги мезонлари билан қиёслайди. Фитрат, Миён Бузрук каби жадидчилик намояндаларининг фикрларини таҳлилдан ўтказади. Мумтоз адабиётшунослик, хусусан, Навоийнинг бу борадаги нуқтаи назарини асарлари тадқиқидан келиб чиқиб белгилайди. Ва ниҳоят, муаллиф мазкур манбаларни қиёсий сарҳисоб этиб, ўзининг даврлаштириш босқичлари ҳақидаги қатъий хулосасини илм аҳли эътиборига ҳавола этади. Бу қуйидагилардан иборат:\n1. Исломгача бўлган қадимги туркий адабиёт.\n2. Ғазнавийлар даври адабиёти.\n3. Қорахонийлар даври адабиёти.\n4. Олтин Ўрда адабиёти.\n5. Темурийлар даври адабиёти.\n6. Ўрта аср халқ адабиёти.\nАлбатта, мазкур даврлаштириш ҳозиргача мавжуд хронологик даврлаштиришга нисбатан мезонларнинг чуқур асосларга эгалиги, турли ўзига хос хусусиятларни инобатга олганлиги билан фарқланади. Муаллиф ўз фикрларини исботлаш учун келтирган далиллар китобхонни ишонтиради.\nАммо назаримизда, муаллифнинг фикрларида айрим баҳсли ўринлар ҳам йўқ эмас. Бу, айниқса, сўнгги 6-босқич ҳақидаги фикрларда сезилади. Ундаги даврлаштириш учун асос бўлган мезонлар етарли эмасга ўхшаб туюлади. Номланиш назарда тутилган даврда яратилган адабий мерос моҳиятини тўлиқ қамраб ололмаганга ўхшайди. Демак, монографияда мазкур муаммо юзасидан бир қадам олға ташланган бўлса-да, масала тугал ечимини топмаган.\nМустақиллик даврига келиб илмий-назарий талқинларда янгича методлардан фойдаланиш, адабий манбаларни теранроқ, бадиият қонуниятларидан келиб чиққан ҳолда герменевтик таҳлил этиш кўзга ташланмоқда. Юқорида айтиб ўтганимиздек, илмда мавжуд назарияларни қайта кўриб чиқиш, уларни янгилаш, камчиликларни бартараф этишга интилиш ҳоллари кузатилмоқда.\nЗокиржон Мамажоновнинг “Мумтоз шеърий санъатларнинг назарий таснифи” номли монографиясида ҳам ана шундай йўлдан борилади. Маълумки, шеърий санъатлар масаласида Шарқ мумтоз адабиётшунослигида араб, форс ва турк тилларида улкан илмий-назарий манбалар яратилган. Атоулло Ҳусайнийнинг “Бадоеъ ус-саноеъ” асари барча мутахассислар учун ноёб фундаментал тадқиқот сифатида маълум. Булар ҳозир ҳам адабиётшунослигимизнинг тараққийси ва чуқурлашувида муҳим аҳамиятга эга. Замонавий ва мустақиллик даври адабиётшунослигида ҳам бадиий тасвир воситаларининг назарий асосларини мукаммаллаштириш борасидаги тадқиқотлар амалга оширилмоқда.\nИлм ҳамиша тараққиётда, у олимларимизнинг янгича нуқтаи назарлари, қарашлари билан бойиб бораверади. Буни яхши англаган З.Мамажонов мумтоз шеърий санъатлар талқинини қайта тафтиш этади. Шеърий санъатларни назарий тавсифлаш ва номлашдаги тафовут, таърифлардаги ноаниқлик ва ноизчиллик, фикрни далиллаш учун келтирилган мисолларнинг баъзан таърифга мос келмаслик ҳолатлари мазкур китобнинг дунёга келишига туртки беради. Муаллиф мумтоз тарихий поэтикага оид манбалар билан замонавий талқинни қиёслаш ва ундан янги, такомиллашган хулосаларга келишга интилади. Бу борадаги айрим камчиликларни бартараф этади. Шеърий санъатларни назарий тавсифлаш ва номланишидаги тафовут, таърифлардаги ноаниқлик ва ноизчиллик каби муаммоларнинг аниқ ва ишонарли ечимларини топади. Бу борадаги ўзининг янги тезисларини таклиф этади. Монографияда айрим мунозарали фикрлар мавжуд. Аммо, шеърий санъатларнинг тавсифи ва таснифида мавжуд қусурларни аниқлаб, у ҳақда ўйлаб кўриб, ўзининг янгича таклифлари билан майдонга чиқишга журъатининг ўзиёқ, муаллифнинг ютуғидир.\nБизда, кўпинча, муаммолар рисола, монография, мақола тарзида ўртага ташланади. Аммо, майдонга тушаётган фикрларга муносабат йўқ. Илмий таклифларнинг амалиётга татбиқи ҳам қаноатланарли эмас. Унинг ечими билан ҳеч ким шуғулланмайди. Натижада, муаммолар муаммолигича қолиб кетаверади. Аслида, адабиётшуносликдаги ечимини кутаётган масалалар билан биздаги мавжуд махсус ташкилотлар шуғулланиши, конференция, симпозиумлар ўтказиб, хулоса ва ечимларни эълон этиши лозим, деб ўйлаймиз.\nБу йил вилоятлардаги университет профессор-ўқитувчиларининг ҳам адабий жараёнга фаол қатнашганлиги яққол кўзга ташланди. Гулистон давлат университети доценти, филология фанлари номзоди Янглиш Эгамованинг “Муҳаббат фарзанди” номли мақолалар, адабий суҳбатлар ва таржималар тўплами чоп этилди. “Муҳаббат фарзанди” асари икки фаслдан иборат, биринчи фаслдан олиманинг таржимашуносликка бағишланган мақолалари, Гёте ва немис адабиёти абадиятини талқин этган тадқиқотлари, адабий суҳбатлари, иккинчи фаслдан эса немис адабиётидан қилинган ранг-баранг таржималари ўрин олган.\nФарғоналик филология фанлари доктори Акбарали Сабирдиновнинг “Маънавият ва маърифат чашмалари” номли рисоласида ХХ ва ХХI аср ўзбек адабиётининг ўзига хос қирралари ёритилади, давр ижодкорларининг асарлари синчковлик билан тадқиқ этилади. Улардаги нозик таҳлиллар китобхонни асарларнинг чуқур фалсафий моҳияти сарҳадлари, теран ва инжа тасвирлар олами билан таништиради.\nЎтган йил ўзбек адабиётшунослиги учун адабий алоқалар тизими ҳам муҳим из қолдирди. Жумладан, озарбайжонлик олима, филология фанлари доктори, профессор Олмос Улвийнинг турли даврларда ёзилган илмий мақолалари, адабий суҳбатлари тўплами бир муқова остида ўзбек ва рус тилида чоп этилди. Мазкур “Ўзбек адабиёти ва Озарбайжон” тўпламидаги тадқиқотларда хориждаги олиманинг ўзбек адабиётига холис нуқтаи назарини кўрамиз. Ундаги тадқиқот манбалари кўлами кенг. Ўзбек мумтоз шоирлари, хусусан, Навоий, Бобур ижоди, жадидчилик даври ва унинг Ўзбекистон билан алоқадор кечими, муаммолари, бизга номаълум янги вакиллари ҳақида муҳим маълумотларга эга бўламиз. Ҳозирги замон адабиётининг ўтмиши, бугуни, яъни мустақиллик даври босқичларини ёритувчи жиддий, илмий мақолалар билан танишамиз.\nНавоийшунослик илми борган сари шоир асарлари моҳиятига чуқурроқ кириб бормоқда. Шоир тафаккури фалсафасини, унинг маҳорат қирраларини ифодаловчи энг кичик ҳолатларга ҳам эътибор кучаймоқда. “Алишер Навоий. Икки жилдли қомусий луғат”нинг чоп этилиши навоийшунослик илмида олға ташланган катта қадам бўлди. Унда шоирнинг ҳаёти, ижоди, асарлари, меросида қўлланган тимсоллар, рамзлар, исмлар моҳиятини ёритишга хизмат қилувчи мақолалар машаққатли меҳнат, узоқ муддатли изланишлар натижаси сифатида яратилган. У мумтоз адабий мерос, хусусан, Навоий ижодини янада чуқур ўрганиш йўлида яратилаётган улкан имкониятлар маҳсули сифатида дунёга келди. Мазкур қомус Навоий оламининг бепоён сарҳадларига гаштли сафарнинг сўнгсиз, янгича бошланмасидир.\nАлишер Навоийнинг насрий асарлари сирасига кирувчи “Муншаот” мумтоз адабиётда ўзига хос қимматга эга. У Шарқ иншо санъатининг ноёб туркий намунаси бўлиб, асарда шоирнинг 110 та мактуби жамланган. Улар ижодкорнинг ҳаёти, ижодий фаолияти, атрофидаги дўстлари, ижтимоий муҳити борасида маълумот берувчи нодир манба ҳисобланади. Илмда мазкур асарнинг бир қанча қўлёзмалари мавжуд. Юсуф Турсунов шулардан бештасини танлаб, бир-бири билан чоғиштириш, қиёслаш орқали “Муншаот”нинг танқидий матнини яратди. Уни эски ўзбек ёзуви ва кирил алифбосидаги табдилини, қирқ бетга яқин кириш сўз билан биргаликда “Мумтоз сўз” нашриётида чоп эттирди. Мазкур танқидий матн навоийшунослик илмида келажакда янгидан-янги ютуқларга эришиш, теран назарий хулосаларга келиш борасида муҳим назарий манба вазифасини бажаради.\nАлишер Навоий номидаги Тошкент давлат ўзбек тили ва адабиёти университети Кенгаши томонидан нашрга тавсия этилган Абдулҳамид Қурбоновнинг монографияси “Хамса” сарлавҳалари бадиияти”ни ўрганишга бағишланган. Жумладан, мазкур монографияда муаллиф “Фарҳод ва Ширин” достонидаги сарлавҳаларнинг услубий ва композицион хусусиятларини, сарлавҳалардаги бадиий тасвир воситалари функцияларини ўрганишни мақсад қилган. Ишда муаллифнинг узоқ ва машаққатли меҳнатни амалга оширгани сезилиб туради. Ҳар бир сарлавҳа синчиклаб ўрганилгани, қўлланилган сўзларнинг ўрни, маъно товланишлари, бадиий санъатларнинг қўлланилиш мезон ва меъёрлари борасидаги муаллифнинг фикрлари эътиборга сазовор.\nАммо, аввало, монография учун танланган мавзу катта тадқиқот учун манба бўла оладими, материал етарлими, деган савол пайдо бўлади. Иккинчидан, “Хамса” сарлавҳаларини матн бадиияти билан мутаносибликда ўрганилса, адабиётшунослик учун муҳим хулосаларга келиш асослироқ бўлармиди, деган фикр кўнглимиздан ўтади.\nМонографияда муаллиф бадиий таҳлил услуби сифатида бироз эскича йўлдан фойдалангани кўринади. Санъатларни қидириб топиш, уларни санаш ва тушунтиришга ҳаракат қилинади. Улар бажарган функциялар етарли ёритилмайди. Баъзан байт мазмуни нотўғри шарҳланган ўринлар учрайди, баъзида атамаларнинг саёз талқинларига дуч келамиз.\nАсар илмий монография, аммо бобларга қўйилган сарлавҳалар монографик тадқиқот талабларига жавоб бермайди. Сарлавҳалар монографияда қўйилган масалани ёритишга мўлжалланган бўлиши ва у сезилиб туриши лозим, лекин мазкур китобда бу ҳолат кузатилмайди.\nНавоий ижодини ўрганиш борасида амалга оширилган тадқиқотлар ичида Отабек Жўрабоевнинг “Навоий ва тарих”, “Мумтоз адабиётда муғаннийнома” каби рисолаларининг ҳам ўзига хос ўрни бор.\n2016 йилнинг муҳим нашрларидан яна бири “ХХ аср ўзбек мумтоз адабиётшунослиги” китобидир. У турли ёшдаги 56 муаллиф ҳақидаги қисқача маълумот ва 56 мақоладан иборат тўплам бўлиб, антология деб номланади. Адабиётимизда насрий ва назмий антологиялар тузишнинг узоқ тарихи мавжуд. Уларнинг ҳар бири ўзига хос хусусиятларни мужассамлаштирган турли йўналишлар қамровига эга. “Энг эски турк адабиёти намуналари”, “Ўзбек адабиёти намуналари”, “Ўзбек ёш шоирлари”, “Ўзбек модерн шеърияти” каби антологиялар шулар жумласидандир.\nМазкур китоб адабиётшунослик йўналишидаги илк антология бўлиб, ундаги мақолаларнинг мавзулари ва савияси ҳам турлича. Муаллифлар жамоасини Фитратдан бошлаб, катта тадқиқотлар бўсағасида турган ёш олимларгача ташкил этган. Мақолалар, асосан, мумтоз адабиёт намуналари тадқиқига бағишланган. У билан танишган китобхон чуқур илм заҳирасига эга бўлади. Мақолаларда манбаларга янгича нуқтаи назар билан ёндашиш, янги илмий-назарий хулосалар баён этиш, теран фикрлаш тамойили кўзга ташланиб туради.\nАммо ҳар қандай антологиянинг ўзига хос тартиб бериш мезонлари бўлади. Мазкур китобда ана шу муҳим мезонни аниқлаш мушкул эканлиги сезилади. Бу ҳолат айрим мақолалар савиясида ҳам кўзга ташланади.\nМарҳабо Қўчқорованинг Абдулла Қаҳҳорнинг “Ўтмишдан эртаклар”и тадқиқига бағишланган китобида асар атрофлича таҳлил қилинади.\nМазкур йилда бир нечта ўқув қўлланмалари ҳам нашрдан чиқди. Уларнинг китобхонлар аудиторияси кенг оммани, жумладан, мутахассисларни ҳам қамрашидан келиб чиқиб, улар ҳақида ҳам маълумот беришни маъқул кўрдик.\nҚозоқбой ва Муҳайё Йўлдошлар ҳаммуаллифлигидаги “Бадиий таҳлил асослари” ана шундай асарлардан. Маълумки, бадиий асарни таҳлил этиш узоқ тарихга эга. Матнга турли йўналишлардан ёндашиш, унинг мазмун-моҳиятини, эстетик жозибасини аниқлаш ва белгилаш тажрибаси мавжуд. Аммо адабиётшунослигимизда, йўл-йўлакай баъзи мулоҳазалар билдирилса-да, бундай талқинларни амалга оширишнинг илмий-назарий асослари махсус ишлаб чиқилмаган эди. Мазкур китоб айни кемтикликни тўлдиришга хизмат қилади. Унда “Бадиий таҳлил асослари”га фан сифатида ёндашилади ва илмий асослаб берилади.\nБадиий таҳлил жараёнида матнни илмий-эстетик баҳолашда таяниладиган назарий билимлардан хабардорлик муҳим ҳисобланади. Шундан келиб чиқиб, муаллифлар китобда бу борадаги дунё адабиётшунослигида мавжуд назарий қарашларни чуқур ўрганиб, миллий дунёқараш ва нуқтаи назардан келиб чиқиб бадиий матнни таҳлил этиш назариясини илмий жиҳатдан ҳар томонлама етарли асослаб беришга ҳаракат қилишади.\nАсарда бадиий таҳлил моҳияти ва тамойилларига янгича ёндашиш йўлидан борилганлиги сезилиб туради. Муаллифлар ўз изланишларида, янгиликка интилиш қирраларидан бири сифатида, истеъмолга янги сўзларни олиб киришга ҳаракат қилишади. Бу яхши. Аммо мазкур жараёндаги айрим сўзлар китобхонда эътироз пайдо қилади. Жумладан, уфқ сўзи ўрнида кўкжияк сўзи қўлланадики, бу маъно кўлами жиҳатидан уфқ сўзига муқобил келолмайди. “Ўхшаш ва фарқли белгилар” жумласи ўрнида “ўртоқ ва айирмали жиҳатлар” бирикмаси қўлланиладики, бу ҳам моҳиятан муқобил бирикмага нисбатан саёзроқ. “Мундарижа” термини ўрнига “ичидагилар” сўзининг қўлланиши ҳам ўзини оқламайди. Ўқирман (ўқувчи), таниғ (гувоҳ), урпоқ (авлод), чоғдош, қарқин каби кўплаб сўзларни келтириш мумкинки, булар архаизм ёки сўз ясашдаги сунъийлик бўлиб туюлади.\n“Ўзбек мумтоз ва миллий уйғониш адабиёти” (Навоий даври) қўлланмаси Дилнавоз Юсупова қаламига мансуб, унда Навоий ҳаёти, ижоди ва унинг ўрганилиши масалалари қамраб олинган. Шоир ижодиётидаги барча асарлар таҳлил доирасига тортилган. Муаллифнинг талқинлари навоийшуносликдаги холис, янги нуқтаи назарни ифодалайди.\nКўринганидек, 2016 йилда адабий танқид ва адабиётшуносликка оид илмий савияси, мазмун-мундарижаси турлича бўлган анча китоблар чоп этилди. Жонкуярлик билан адабиёт илми ривожига ҳисса қўшаётган олимларимиз ҳам талайгина. Аммо, умумбашарий, умумназарий мезонлар билан, дунё адабиёти ва адабиётшунослиги кўламида қарасак, вазият қаноатланарлими? Адиблар ва танқидчилар фаолиятидаги ижодий муносабат қай аҳволда? Улар якдиллик ва бир мақсад билан адабиётни ва китобхон дидини юксалтирмоқ учун ҳаракат қилмоқдаларми?\nҲозирги адабий жараёнда истеъдодли ёзувчилар бор. Жиддий талқинларга асос бўлгулик асарлар яратилмоқда. Аммо улардаги ноёб бадиий топилмалар, рамзлар, кенг қамровли, чуқур фалсафий мушоҳадаларни ўз вақтида, тезкорлик билан баҳолаш, рағбатлантириш, ўқувчилар диққатини унга қаратиш, асар моҳиятини теран тушунтириш, таҳлил этиш борасида адабий танқидчиликда фаоллик етишмаётгандек. Бадиий адабиёт ва китобхон йўлини ёритиб олдинда юриши лозим бўлган адабий танқид ортда қолаётгандек.\n“Ёзувчи ҳар доим ҳам ўз қалбида кечаётган туйғуларни, инсон ва борлиқ хусусидаги ҳиссий қарашларини қоғозда тўлиқ ифода эта олмайди. Шу сабаб муаллифнинг маънавий дунёси, бадиий олами матнда ифодаланган мазмунга нисбатан анча кенг бўлади”. Адабий танқидчининг асосий вазифаси мавжуд матнга асосланиб, ёзувчи бадиий оламидаги, маънавий дунёсидаги кенгликка ўқувчини олиб кира олишдан иборат. Китобхон тасаввурида бадиий матн моҳиятидаги теранликни, фалсафани, тасвирдаги услуб ва маҳорат қирраларини ўз вақтида кашф этиши лозим. Аммо, назаримизда, бу борада ҳам адабий танқид суст.\nҚачон адабий танқид фаоллашса, китобхонлар даражаси ҳам кўтарилади. Биз ўқувчиларимизга теран моҳиятга эга, фалсафий асарларни ўқиш малакасини шакллантиришга кўмак беришимиз лозим.\nНашр бўлаётган адабий-танқидий асарлардаги таҳлил ва талқиннинг ҳалоллиги, янгилиги қандай? Уларнинг кўпчилиги оқим бўйлаб енгил сузмаяптими? Халқимизнинг “тирик балиқ оқимга қарши ҳам сузади”, деган ҳикматли сўзи ўз қимматини йўқотиб қўймаяптими? Бу каби саволлар ҳар биримизни қийнаяпти. Матбуотда эълон этилаётган айрим мақолаларда бунинг ифодасини кузатяпмиз. Жумладан, Шодмон Отабекнинг “Ёзувчи китоб ўқимайди…ми?” мақоласида жонкуярлик билан айтилган қуйидаги фикрлар ҳаммамизни жараён ҳақида чуқурроқ, жиддийроқ ўйлашга даъват этади: “Асосий машғулоти саралашдан иборат адабий танқид эса жуда суст. Бояқиш танқидчиларнинг ҳолига ачиниш лозимдек туюлади. Чунки ҳозир ёмон асарнинг ёмон эканини айтиш, деярли, мумкин бўлмай қолди. (Танқидга тоқатсизлик шу даражада). Айтсангиз, муаллиф учун бир зумда “синфий душман”га айланасиз” ва адабий жамоатчилик томонидан қатағонга учрайсиз..\nБаъзан мустақиллик даври қаҳрамонлари яратилмаяпти деган иддаоларга дуч келамиз. Адабиётимизда бизга замондош, биз билан ёнма-ён яшаётган инсонлар руҳияти талқин этилмоқда. Биз мустабид даврдаги каби урра-урра қаҳрамонларни изламаслигимиз керак. Адабиётимизнинг табиати ўзгармоқда. Унда бош масала, ҳар қандай табақа, лавозим, мансаб-мартабадан қатъи назар, инсон руҳиятидир. У бугун бизни инсонни, ўзликни англаш йўлига чорламоқда. Буни эса танқидчиларимиз тадқиқ ва талқин этмоғи, китобхонлар фикрини уйғотмоғи лозим. Жумладан, биргина Исажон Султоннинг “Узук” ҳикоясини олиб кўрайлик. Ҳажм жиҳатидан қисқа асар. Аммо уч авлод руҳияти ёритилган. Оммавий маданият хавфи кучаяётган даврда ёзувчи ўқувчи диққатини қадриятларни асраш ва қадрлашга қаратишни мақсад қилади. Бу мавзу, мисол учун, бир тадбиркорнинг тақдирини ёритишдан кўра инсон камолотида муҳимроқ мақомда туради. Унда ота-онани қадрлаш, меҳнатини эъзозлаш, анъаналарни асраш, келажакка чақноқ кўз билан жадал интилиш каби кўп қиррали масалалар қамраб тасвирланади. Бундай қадриятларни ўз табиатида шакллантирган инсон Ватан корига ярайдиган инсон демакдир. Бундай асарларни англаш, тушуниш ва тушунтириш танқидчиликнинг ва таълим муассасаларидаги ўқитувчиларнинг зиммасидаги масъулиятли вазифадир.\nФАРАЗЛАРДАН ҚЎРҚИШ КЕРАКМИ?\nСен менинг кўнглимни қайдан биласан\nЖўра Фозил. «Бухорони таниган куним»\nOktabr 14, 2014 Шарқ юлдузи\nДИЛНИ ЁРУҒ ҚИЛГАН ТАДБИРЛАР\nIyun 6, 2016 Iyun 6, 2016 Шарқ юлдузи\nМАЪРИФАТГА ЙЎЛ ОЧГАН ЗАМИН\nAvgust 17, 2017 Шарқ юлдузи


5 йил аввал 805 siyrat.uz\nНажрон минтақасидаги араблар насроний динига кирган эдилар. Расулуллоҳ соллаллоҳу алайҳи васаллам аҳли Нажронга мактуб ёзиб, уларни Исломга даъват қилдилар. Улар мактубни ўқиганларидан кейин Расулуллоҳ соллаллоҳу алайҳи васалламнинг ҳузурларига ҳайъат юборишга қарор қилдилар. Ҳайъат олтмиш отлиқдан иборат бўлиб, унга уларнинг епископлари Абу Ҳориса бошлиқ эди. Абу Ҳориса уларнинг ичида катта обрўга эга бўлиб, Рум подшоҳлари уни улуғлаб, молу дунё, ходимлар бериб, бир черков ҳам қуриб берган эдилар. Ҳайъатни Расулуллоҳ соллаллоҳу алайҳи васаллам ҳурмат билан кутиб олдилар. Ривоятларда келишича, «Оли Имрон» сурасининг аввалидан то саксон нечанчи оятигача Пайғамбаримиз ҳузурларига Нажрон насороларининг элчилари келиб, дин ҳақида, Марям ва Ийсо ҳақида ва бошқа масалалар хусусида тортишган вақтда нозил бўлган. Улар билан бўлган тортишув бир мақомга етиб, Исломнинг ҳақлиги очиқ-ойдин бўлиб қолганда ҳам, рақиб тараф қайсарлик билан «Ўзимники тўғри», деб туриб олган. Шунда Аллоҳ таоло Пайғамбар алайҳиссаломга уларни мубоҳалага, яъни болалар ва аёлларни тўплаб, ўзлари ҳам қўшилиб, икки тараф ҳам «Шу масалада ким ёлғон гапираётган бўлса, ўшанга Аллоҳнинг лаънати бўлсин», деб дуо қилишга чақиришни буюрди. Пайғамбар алайҳиссалом мазкур насороларни мубоҳалага чақирганларида улар кўнмадилар. Лекин мансабларини, обрўларини, мол-дунёларини йўқотишдан қўрқиб, Исломни ҳам қабул қилмадилар. Эртасига яна учрашув ўтказилиб, Расулуллоҳ соллаллоҳу алайҳи васаллам уларга мактуб ёзиб бердилар, харож солдилар ва Абу Убайда ал-Жарроҳ розияллоҳу анҳуни бирга юбордилар. У Зот Абу Убайда розияллоҳу анҳу ҳақларида «Бу ушбу умматнинг аминидир» дедилар.


ЭКСТРЕМИЗМ ВА ТЕРРОРИЗМНИНГ БУЗҒУНЧИ ҒОЯЛАРИДАН ЁШЛАРИМИЗНИ АСРАЙЛИК — Zamaxshariy.uz\nЭКСТРЕМИЗМ ВА ТЕРРОРИЗМНИНГ БУЗҒУНЧИ ҒОЯЛАРИДАН ЁШЛАРИМИЗНИ АСРАЙЛИК\n“Экстремизм” бугун қулоғимизга энг кўп чалинаётган сўзлардан бири.\nУ лотинча “extremе” сўзидан олинган бўлиб, ўта кескин чора-тадбирларни, фикр-қарашларни ёқловчи назария ва амалиётни англатади. Диний экстремизм — диний ташкилотлардаги ўта мутаассиб гуруҳларнинг ашаддий реакцион фаолияти бўлиб, ҳатто диннинг ўзига ҳам зарар келтиради. Уларнинг асосий мақсади – динни ниқоб қилиб, ҳокимиятни қўлга олиш, диний талабларнинг илк даражасига хос “софлиги”ни қайта тиклаш, диний талабларга мос сиёсий тузумни барпо этишдан иборат.\nЭкстремизм, муқаддас динимиз, хусусан, энг мўътадил мазҳаб бўлмиш ҳанафий мазҳаби ақидаларига зид келади. Қуръони каримда таъкидланади: “Шундай қилиб, Биз сизларни ўрта уммат қилдик!” (Бақара сураси: 143-оят). Расулуллоҳ соллаллоҳу алайҳи ва саллам: “Ишларнинг энг яхшиси ўртача (мўътадил) бўлганидир” дея марҳамат қилганлар. Набий алайҳиссаломнинг ҳаётларига ибрат назари билан қарайдиган бўлсак, у зотнинг нақадар мўътадил, бағрикенг инсон бўлганларини кўрамиз. Расулуллоҳ алайҳиссалом даврларида диний бағрикенглик сиёсати ўзининг бор кўринишида намоён бўлди. Ҳижратнинг тўққизинчи йилида Нажрон насоролари делегацияси уларнинг катта епископи Абулҳорис бошчилигида Мадинаи мунавварага келади. Набий алайҳиссаломнинг кўрсатмалари билан уларнинг барчасига катта иззат-ҳурмат кўрсатилиб, уларга Мадина масжидида ўз ибодатларини адо этишлари учун шароит қилиб берилади. Набий алайҳиссалом амал қилган диний бағрикенглик сиёсати кейинчалик хулафои рошидин даври (Абу Бакр, Умар, Усмон, Али розияллоҳу унҳумлар ҳукмронлик йиллари)да ҳам давом этди.\nХонқа тумани “Ҳазрати Хўжа Нуриддин бобо” масжиди имом-хатиби\nPrevious Post:Ким олимларни пастга урса, унинг охирати барбод бўлади.\nNext Post:МИССИИОНЕРЛИКДАН САҚЛАНАЙЛИК


Транспорт ва квартира сотилса, ундан пенсия бадали ушланмайди\nҚР Меҳнат ҳамда аҳолини ижтимоий муҳофаза қилиш вазирининг муовини Светлана Жақипова журналистлар олдида пенсия тўловларини ўтказиш тартибини тушунтирди. Бунгача у ижтимоий тармоқлар орқали алоқага чиққан эди.\n– Ушбу масала менинг ваколатимга киради. Ўзим меҳнат таътилида бўлдим. Шанба куни бирдан алоқага чиқа олмадим. Шу боисдан якшанба куни Фейсбук орқали тушунча беришга ҳаракат қилдим, – деди С. Жақипова Ҳукумат уйида ўтган матбуот анжуманида.\nУнинг айтишича, қонун лойиҳаси бултурдан бери тайёрланди. Тартиб бўйича жамоат муҳокамасига ҳам солинди. Унда тадбиркорлар, тадқиқотчилар ва ваколатли давлат органларининг вакиллари иштирок этди. Парламент депутатлари ҳам кўриб чиқди.\n– Муҳими, “фуқаровий-ҳуқуқий шартномалар” деб олганда, биз ишлар ва хизматларни тўлиқ қамраб олишни кўзда тутдик. Шу сабабли худди шундай маълумотномани олдик. Масалан, пулли хизмат кўрсатиш шартномаси бор. Юк ташиш соҳасида хизмат кўрсатиш, консалтинг ҳамда маркетинг хизматлари ва яна бошқа шартномалар бўлади. Бундай шартномаларнинг сони 30дан ошади. Биз уларнинг барчасини “фуқаровий-ҳуқуқий шартномалар” деб олдик. Пенсия бадалини ушлаш тартиби ва муддати эса Ҳукумат қарори билан созлаб турилади. Ушбу масала қонунда ҳам кўрсатилган. Шу боисдан қонунда шартномаларнинг аниқ номларини батафсил ёзишнинг ҳожати йўқ, – деб таъкидлаб кўрсатди С. Жақипова.\nШу ўринда вазир муовини асоссиз далилларга ишонмасликни маслаҳат берди.\n– Ҳозир ижтимоий тармоқларни қарасам, “транспорт ва квартира сотилса, шу пулдан пенсия бадали ушланади” деб ёзишмоқда. Ундай эмас. Бундай даромаддан пенсия бадаллари ушланмайди. Сизлар меҳнат қилиб ёки бўлмаса, хизмат кўрсатиш орқали даромад топсангизгина пенсия бадали ушланади. Афсуски, ҳозир иш берувчилар бундай шартномаларни тузиб қўядилар-да, пенсия бадалларини тўлашмайди.\nХодимлар бўлса, буни талаб қилмайди, – деди С. Жақипова.\nҚозАхборот, 2018-08-06, 11:02 271\nҚатор давлат хизматларини олиш учун АХКМга бориш шарт эмас 27\nИстеъдод, маҳорат ва шижоат уйғунлиги 46


Нақд пул ва пластик картадаги пул ўртасидаги фарқ энди тарихда қоладиган бўлди — эксперт фикри\n10:43 / 05.09.2017\nМустақил молиявий эксперт Александр Давлетов Uz24 cайтига берган интервьюсида узоқ кутилган валюта сиёсатининг либераллаштирилиши ҳақидаги қарорни изоҳлаб ўтди ва валюта бозори келгусида қандай ривожланиши ҳақида гапириб берди.\n— 5 сентябрдан бошлаб юридик шахслар жорий халқаро операциялар бўйича тўлов учун тижорат банкларидан чекланмаган миқдорда хорижий валюта харид қилишлари мумкин. Жисмоний шахслар валютани эркин сотиши ва харид қилишлари мумкин, фақат харид қилинган валюта халқаро пластик карталарга ўтказиб берилади. Фикрингизча, аҳоли учун нега тўлиқ бўлмаган конвертация механизми танланди?\n— Биринчидан, кеча эълон қилинган фармон тарихий эканлигини алоҳида қайд этмоқчиман. Янги даврда ҳаётимизнинг турли жабҳаларига оид кўплаб ислоҳотлар бошлаб берилди, лекин айнан валюта соҳасидаги ўзгаришлар аввал бошланган ислоҳотлардан ўзди ва у ўзининг мантиқий якунига яқинлашмоқда. Ой сатҳига илк бор қадам ташлаган одамзод — Нил Армстронг ўзининг машҳур гапини айтган: «Бу инсоннинг кичик бир қадами бутун инсоният учун улкан қадам бўлади». Миллий валютанинг эркин конвертацияси билан ҳам шунга ўхшаш ҳолат юз берди. Биз мамлакатимизда эркин бозор ташкил этиш учун илк қадамни ташладик, бироқ бу қадам кейинги ва узоқ ўзгаришлар учун ўта муҳим саналади.\nСизнинг саволингизга эса қуйидагича жавоб бераман: жисмоний шахсларга хорижий валютани халқаро пластик карталарга ўтказиб бериш йўли билан сотишни аҳоли учун чекланган конвертация, дейиш ярамайди. Бу шунчаки техник жиҳат. Илгари — сотувларнинг ҳажмида ҳам, даврийлигида ҳам чекловлар амал қилган, фойдаланиш учун турли мумкин ва мумкин бўлмаган лимитлар ўрнатилган вақтда бу механизмни шундай аташ мумкин эди. Ҳақиқатдан ҳам ўша пайтда халқ бундай конверисон карталарни «чала карта», деб атарди.\nЛекин ҳозир вазият бутунлай бошқача. Хорижий валютани харид қилиш ва карточкага тушириш ҳажмида ҳам, ундан кейинчалик фойдаланишда ҳам бирор чеклов йўқ. Харидор фақат илк бора конверсион пластик карта очаётганида бир қадар вақт йўқотиши мумкин, кейинги конверсион операциялар бор-йўғи 10–15 дақиқани олади.\nБу, биринчидан, ислоҳотлар аввалида чайқовчилик босимини йўққа чиқаради, иккинчидан — операцияларнинг шаффофлигини таъминлайди. Орадан бироз вақт ўтгач, бозорнинг барча иштирокчилари янги шароитларига кўникиб, мувозанат ҳосил бўлгач, жисмоний шахсларга хорижий валюта нақд кўринишда ҳам сотила бошлайди. Лекин фикримча, фуқароларимиз ўз тажрибасида конверсион карталарнинг қулайлигини синаб кўришгач, кейинчалик уларга конверсион картага ёки нақд кўринишда валюта харид қилиш имконияти тақдим этилганида уларнинг аксарияти айнан конверсион карталарни танлашига шубҳа қилмайман, яъни пировард натижада, барибир уларга танлов тақдим этилади.\n— «Қора бозор» билан энди нима бўлади? Доллар курсининг волатиллиги (тебраниши) пасаядими?\n— «Қора бозор» йўқ бўлиб кетмайди, лекин тўлиқ маргиналлашади ва иқтисодиётнинг легал секторига хизмат кўрсатишни бас қилади, у ерда криминал ва яримкриминал унсурлар қолиб, қора нақд пулларни айлантиришади. Энди буёғи ҳуқуқ-тартибот органларининг иши. Доллар курсининг волатиллиги фақат дастлабки даврларда мумкин бўлади. Кейинчалик сўм курси техник эмас, макроиқтисодий омиллар, Марказий банк ҳамда ҳукумат сиёсатига кўра белгилаб борилади. Албатта, ташқи омиллар ҳам ўз ўрнига эга бўлади, лекин биз бунга тайёр туришимиз керак. Инфантиллик дарҳол йўқолмайди.\n— Баъзи бир экспертлар Марказий банк миллий валютани босқичма-босқич девальвация этиши, бир неча айрибошлаш курси амалиётини давом эттириши ҳақида фикрлар билдириб туришган эди. Сизнингча, нега МБ миллий валютани кескин девальвация қилишга қарор қилган?\n— Бир ойча муқаддам ҳукумат ва МБ шошилмасдан, нечоғлик эҳтиёткорлик билан қадам ташлаётганини кузата туриб, мен ҳам шундай фикрга келган эдим. Экспертлар ҳамжамияти, жумладан, мен тарафимдан ҳам узоқ истиқболда кўплаб курслар мавжудлигининг зарарли экани ҳақида кўп ва хўп ёзилди. Иқтисодиёт тарихида бирорта муваффақиятли мисол йўқки, валюта курсларнинг кўплаб режимлари иқтисодиётни узоқ муддатда ўсишига хизмат қилган бўлса. Ўйлашимча, МБ ва ҳукумат дарҳол девальвация қилиш ҳақида якуний қарорга иқтисодий фаолликнинг умумий пасайишини кузатишганидан сўнг келишган, ёз фаслида бутун бизнес инвестиция қилишдан ўзини тийиб, кутиш режимига тўлиқ ўтиб олган эди. Ноаниқликка нуқта қўйиш фурсати етиб келган эди.\n— Сўмнинг расмий айрибошлаш курсининг пасайиши импорт товарлар ва инфляция суръатига таъсир қиладими?\n— Бу савол ҳозир энг кўп бериладиганларидан. Айрибошлаш курсининг пасайиши доимо нарх шаклланишига ўз таъсирини ўтказади, бироқ бу товар бозори ва хизматлар бозорининг сегментига боғлиқ. Субъектларнинг илгари имтиёзли конвертацияга рухсати бўлмаган товар ва хизматлар бозорида кучли ўзгариш кузатилмайди. Булар асосан халқ истеъмоли моллари, озиқ-овқат ва нозиқ-овқат маҳсулотлардир. Уларнинг нархи умуман олганда ошмайди, чунки бу сегмент узоқ йиллар фақат бозор курсига кўра мўлжал олган ва у ерда рақобат муҳити шакллантирилган. Бундан ташқари, айрим ижтимоий сегментларда давлат бошқаруви ва дотациясини ҳам ҳисобга олиш керак. Бунинг учун истеъмол бозорида нархларни барқарорлаштиришга кўмак берувчи махсус фонд ташкил этилган. Аҳоли дори-дармон ва ижтимоий жиҳатдан муҳим озиқ-овқатлар билан паст нархларда таъминланади. Лекин қаердаки монополия бўлса у ерда нархларнинг ошиши кузатилади — булар энергия ташувчилар, ҳаво ва темирйўл транспорти. Бу секторлар доимо имтиёзли ресурслардан, жумладан, имтиёзли конвертациядан фойдаланиб келишган. Бу ерларда нархнинг шаклланиши шаффоф эмас. Монополия муаммоси конвертация жорий қилингунга қадам ҳам мавжуд эди, токи бу соҳалар ислоҳ қилинмас экан, янги шароитларда ҳам қолаверади.\n— Юридик шахс мақомига эга бўлмаган, истеъмол моллари импорти билан шуғулланувчи хусусий тадбиркорлар учун жисмоний шахслар учун ўрнатилган тартибга асосан банк ҳисоб рақамлари орқали валюта харид қилиш имконияти тақдим этилмоқда. Бу дегани шундай маҳсулотларни пластик карта ёки нақд пулга сотиб олиш ўртасидаги фарқ йўқ бўлишини билдирадими?\n— Ҳа, айнан шундай. Энди хусусий тадбиркорлар (асосан «савдогарлар») товарларини тезроқ сотиш, пулларни тезроқ тўплаш ва ўзларига хизмат кўрсатаётган банк ҳисоб рақамлари орқали сўмни тезроқ долларга конвертация қилишдан манфаатдор. Энди уларга фарқи йўқ: пул нақд бўладими, нақд бўлмаган кўринишда бўладими. Инкасса қилинаётган нақд пул хусусий тадбиркорнинг ҳисоб рақамида эртаси куни пайдо бўлиши ҳисобга олинса, унинг учун айнан пластик карталар орқали савдо қилиш муҳимроқ бўлади, чунки маблағ дарҳол ҳисоб рақамга бориб тушади. Айтиш мумкинки, чакана савдода нақд пул ва пластик картадаги пул ўртасидаги фарқ энди тарихда қоладиган бўлди.\n— Фармонга кўра, мулкчилик шаклидан қатъи назар, экспорт билан шуғулланувчиларнинг валюта тушумидан мажбурий сотув бекор қилинмоқда. Бу ҳол экспорт қилинаётган маҳсулотларга ички бозорда сўм курсининг пасайиши кўп ҳам таъсир қилмаслигини билдирадими?\n— Биринчидан, экспорт қилинаётган маҳсулотларнинг ички бозордаги нархлари экспорт тушумини мажбурий сотиш ҳажмига боғлиқ эмас. Улар биринчи навбатда айрибошлаш курси, экспорт божлари ва чекловлар каби бошқа омилларга боғлиқ. Долларнинг сўмга нисбатан курси қанчалик катта бўлса, экспортчи ўз маҳсулоти ёки хизматининг хорижда сотилишидан шунчалик манфаатдор. Шу сабабли у ички бозордан кўра экспорт орқали савдо қилишни маъқул кўради, албатта, экспорт божларини ҳисобга олган ҳолда. Шу сабабли дастлабки даврда қишлоқ хўжалиги маҳсулотлари, айниқса мева ва сабзавотлар нархларининг ошиши кузатилиши мумкин. Лекин бу ишлаб чиқаришни кенгайтиришни рағбатлантиради. Нима бўлганда ҳам, экспорт товарлари нархини тартибга солиш ва мувофиқлаштириш учун давлатда таъсирли ричаг бор — бу экспорт божлари ва вақтинчалик чекловлар механизми. Конъюнктура ва қўйилган вазифаларга кўра, давлат экспорт божларини пасайтириши ёки ошириши мумкин.\n— Сир эмаски, айрим ишлаб чиқариш лойиҳалари аввал бошдан имтиёзли конвертацияни қўлга киритиш учунгина барпо этилган ва ишбилармонларнинг бир қисми учун бундан келадиган фойда ишлаб чиқаришнинг ўзидан келадиганидан ҳам кўпроқни ташкил этарди. Бундай лойиҳаларга нима бўлади? Ташқи қарзлар олинган медицина, таълим ва қурилиш соҳасидаги лойиҳаларга нима бўлади? Уларга давлатнинг ёрдами керак эмасми?\n— Имтиёзли конвертация умидидагина очилган ва ишлаётган зарарли лойиҳалар ёки «паразит»-ташкилотлар шунчаки ёпилади. Бу — бозор қонуни. Ташқи қарзлар олинган ижтимоий соҳалардаги лойиҳалар эса амалга ошишда давом этаверади, бунинг учун ташвишланмаслик керак. Биринчидан, бу қарзлар 15–20 йилга олинган ва имтиёзли даврга эга ва асосийси уларга давлатнинг ўзи кафил. Шунчаки бу қарзларга хизмат кўрсатиш қимматлашади ва давлат бюджети зиммасига тушади. Сўм курсининг пастлаши шароитларида бу қўшимча харажатлар девальвация эффекти (солиққа тортилувчи базанинг кескин кенгайиши), яъни бюджетга солиқлар ва божлар кўринишида қўшимча даромадлар эвазига қопланади.\n— Валюта сиёсатининг либераллаштирилиши оқибатида юзага келадиган иқтисодий номутаносибликларни бартараф этиш учун келгусида яна қандай ислоҳотлар ўтказилиши керак, деб ўйлайсиз?\n— Бу ислоҳотлар дастури ва ёндашувга боғлиқ. Мен учун иқтисодий соҳада энг аввало банк соҳасидаги ислоҳотларга қўл уриш керак, у ерда шаффоф кредит бозори барпо этиш керак, банкларни тўлиқлигича уларга хос бўлмаган функциялардан озод қилиш керак. Кейинги жараён — солиқ ислоҳоти ҳам жуда муҳим. Солиққа тортиш тизимини тубдан ўзгартириш керак. Боз устига, барча ўзгаришларнинг бош мақсади ва асоси мулк ҳуқуқини ҳимоя қилиниши бўлмоғи шарт. Бусиз ҳар қандай ислоҳот бўш ва маънисиз бўларди.\nвалюта конвертация валюта сиёсати


Бускетс "Барса" раҳбариятидан норози, "Ман. Сити" ва ПСЖ шай туришибди\n16 май, 2018, 13:39\nКаталониянинг “Барселона” клуби ярим ҳимоячиси Сержи Бускетс жамоадаги маошидан норози.\n2016 йилнинг сентьябрь ойида хабвек “Барса” билан шартномасини 2021 йилга қадар имзолаганди.\nХабарларга кўра, Бускетс клуб раҳбариятидан унинг маошини кўтаришни сўраяпти, бироқ “каталонияликлар” раҳбарияти бу илтимосни қондиролмайди. Бунга сабаб, “кўк-анор ранглилар” Самюэль Умтити билан музокаралар олиб боришмоқда, унинг товон пули – 60 миллион еврога тенгдир.\n“Барселона” Бускетсни қўйиб юбормоқчимас, агарда у ўзи шуни хоҳламаса. Аввалроқ, Сержи 2 сабабга кщра клубни тарк этиши мумкинлигини айтиб ўтганди: агар буни хотини хоҳласа ёки Пеп Гвардиола.\nМаълумот учун, “Манчестер Сити” бош мураббийи Хосеп Гвардиола Бускетсга катта қизиқиш билдирмоқда, шу қатори ПСЖ раҳбарияти ушбу супер трансферни амалга оширишга шай туришибди. Эслатиб ўтиш жоизки, 29 ёшли футболчининг товон пули – 200 миллион еврога тенг.


Сардоба фожиасига қарийб 1 йил. Балиқчилар кўрган зарар қопланиши Молия вазирлигига боғлиқ бўлиб турибди\nСирдарёлик балиқчилар Сардобадаги сув омбори бузилиши оқибатида кўрган 100 млрд сўмдан ошиқ зарар шу йил март ойи охирига қадар тўлаб берилиши айтилган эди. Вилоят ҳокимининг 16 март куни вазир номига йўллаган хати ҳамон кўриб чиқиш жараёнида.\n2020 йил май ойида Сардоба сув омбори тўғони бузилиб кетиши оқибатида юз берган фожиа Сирдарё вилоятининг Мирзаобод, Оқолтин ва Сардоба туманларидаги 70дан ортиқ балиқ хўжалигининг 3,46 минг гектар сунъий кўлларига зарар етказган, у ердаги балиқлар нобуд бўлиб, хўжаликларнинг техник қурилмаларини ҳам оқизиб кетган.\n«Сирдарёбалиқсаноат» МЧЖ директори Ўктам Раҳматиллаевнинг маълумот беришича, Сардоба сув тошқинидан зарар кўрган фермер хўжаликларига зарарни қоплаш бўйича бош вазир ўринбосари Шуҳрат Ғаниев бошчилигида ўтган йиғилишдан сўнг, шу йил 27 январ куни вилоят ҳокими Ғофуржон Мирзаев йиғилиш ўтказган. Унда тузилган баённомада балиқчиларга етган зарарни қоплаб бериш юзасидан Вазирлар Маҳкамаси орқали Молия вазирлигига таклиф киритиш масаласи қўйилган.\nЎктам Раҳматиллаев маҳаллий бюджетда бундай миқдорда пул йўқлиги учун вилоят молия бошқармаси Молия вазирлигига таклиф киритганини ва март ойи охирига қадар пуллар тўлаб берилиши кутилаётганини билдирганди.\nШунингдек, у агар пуллар тўлаб берилмаса бу йил 3,5 минг гектар сунъий кўллар тикланмай, 30 минг тонна балиқ етиштирилмай қолишини айтган эди.\nБугун апрель ойининг 6-куни. Сирдарё вилояти ҳокимлиги томонидан айтилган муддат (март ойининг охири)дан шунча кун ўтди. Сирдарё вилояти ҳокимлиги ахборот хизматининг маълум қилишича, ушбу масала юзасидан ҳокимлик зиммасида бирор иш қолмаган. Вилоят ҳокимлиги 16 март куни балиқ хўжаликлари ва бошқа фермер хўжаликларига етказилган зарарни қоплаб бериш юзасидан тўғридан тўғри маблағ ажратиш ёки унинг манбасини кўрсатишни сўраб Молия вазирлигига хат чиқарган. Лекин вазирлик шу кунга қадар ушбу хатга жавоб бермаган.\nМолия вазирлиги матбуот хизмати вилоят ҳокимлигининг хати уларга етиб келгани ҳамда ушбу масала вазирлик томонидан ўрганилаётганини маълум қилди.\nМарт ойи охирида тўловлар тўлаб берилиши ҳақидаги ваъда ҳам худди аввалгилари каби ёлғон бўлиб чиққанидан норози бўлган балиқ хўжаликларининг раҳбарлари вилоят раҳбарларидан умидини узиб, 5 апрель куни Тошкентгача келишди.\nВазият эса ҳамон ўзгаришсиз қолмоқда.\nСардоба фожиаси. Ҳукумат комиссияси балиқчиларнинг зарарлари қопланмаганига нега кўз юммоқда?\n12:20 / 29.03.2021\nХоразмда балиқчилик кластери ташкил этилади\nСирдарёда 147 гектар ўрмон-ов ҳудуди ёқиб юборилган


12:11 / 20.10.2015\nФарғона вилоятининг Ўзбекистон туманидаги хонадонлардан бирида 2014 йилда беш оёқли бузоқ дунёга келган эди. Соғлом ва бақувват ушбу бузоқ айни пайтда хонадон эгалари томонидан парвариш қилинмоқда. Бу ҳақда яйпанлик блогер Исроилжон Тиллабоев kun.uz таҳририятига маълум қилди.\nУнинг айтишича, ортиқча оёғини ҳисобга олмаса, сигир боласининг бошқа бузоқлардан деярли ҳеч қандай фарқли жиҳатлари йўқ. Ортиқча туёғи эса еб-ичиши, ётиб-туришига халақит бермайди.\n“Мен бузоқ эгаси, қайноғамга ушбу ғаройиб бузоқни оммага кўрсатишга маслаҳат берсам-да, у киши кўп ҳам унамади, тинчгина боқиб юраверлик-чи, келажакда бир гап бўлар тақдири, дея тушунтирди, - деб ёзади блогер. - Бузоқни ойлар ўтган сари қизиқиш билан кузатиб бордим. Аслида бундай бузоқнинг кўп яшамаслигини, тўғриси, кўпчилик тахмин қилади, йўқ, у ёшига нисбатан жуда кучли ва соғлом бўлиб ўсди. Ортиқча оёғи эса худди бошқа оёқлари каби тузилишга эга бўлиб, бирга ривожланиб бораверди. Унинг харакати ҳам бузоққа қийинчилик туғдирмади”.\nИ.Тиллабоев бир йил муқаддам Хитойда дунёга келган худди шундай бузоқчанинг эгаси уни “Ноёб ҳайвонлар боғи”га сотишини айтиб ўтганини таъкидлаб, ушбу ғаройиб бузоқчага қизиқиш билдирганлар бўлса, уни сотиб олишлари мумкинлигига ишора қилиб ўтган.


Камтарлик гўзал инсоний фазилатлардан бири бўлиб, динимиз мўмин-мусулмонларни шу сифатга эга бўлишга тарғиб этади. Пайғамбаримиз (соллаллоҳу алайҳи ва саллам) бундай марҳамат қилганлар: «Аллоҳ таоло менга: “Бир-бирингизга нисбатан камтар бўлинг, токи бирон кимса бировга нисбатан мутакаббирлик қилмасин, бирон кимса бошқа кимсага зулм қилмасин”, деб ваҳий қилди» (Имом Муслим ривояти).\nКамтарлик ва хокисорлик сифатига эга бўлган киши нафақат эл-юрт олдида, балки Аллоҳ даргоҳида ҳам мақтовга лойиқ. Бундай инсонлар ҳамиша ўз ҳурматларини сақлаш билан бирга, ўзгаларнинг қадр-қимматини ҳам ўрнига қўяди. Пайғамбаримиз (соллаллоҳу алайҳи ва саллам): “Ким Аллоҳ учун камтарлик қилса, Аллоҳ унинг мартабасини баланд қилиб қўяди” (Имом Муслим ривояти), деганлар.\nКамтарликнинг зидди манманлик ва такаббурлик бўлиб, у коинотни йўқдан бор қилган, барча нарсаларни яратишга қодир бўлган Зот, буюклик соҳиби Парвардигоргагина хосдир. Қуръони каримда бундай баён қилинган: «Бас, осмонларнинг Рабби, Ернинг Рабби, (бутун) оламларнинг Рабби бўлмиш Аллоҳга ҳамд! Осмонлар ва Ердаги барча буюклик ёлғиз Уникидир! У Қудратли ва Ҳикматли (Зот)дир» (Жосия, 36–37).\nШунинг учун ҳам оят ва ҳадисларда инсоннинг кибру ҳавога берилиши тақиқланган. Агар банда бирор нарсаси билан мақтаниб, ғурурланиб такаббурлик қилса, у ўз ҳаддини унутиб, ўзига лойиқ бўлмаган, балки Аллоҳ таологагина хос сифатга даъвогарлик қилган бўлади. Ҳолбуки, банда қанча кибрланмасин, ожизлигича қолаверади, кибру ҳавоси уни юқори даражаларга олиб чиқмайди. Аллоҳ таоло бу ҳақда бандаларини огоҳлантириб: «Ер юзида кибрланиб юрма! Чунки сен (оёқларинг билан) зинҳор ерни теша олмайсан ва узунликда тоғларга ета олмайсан» (Исро, 37),деб марҳамат қилган.\nЎз ҳаддини билмаган банда ўз бошига Аллоҳ таолонинг ғазабу азоби келишига сабабчи бўлади. Бу ҳақда ҳадиси қудсийда бундай дейилади:\n“Қудрат ва катталик Менгагина хос бўлиб, улар гўё кийим-бошдек Мен билан доим биргадир. Бас, ким мана шу икки нарсанинг бирортасига эга бўлишга даъвогарлик қилса, шубҳасиз, уни азоблагайман” (Имом Муслим ривояти).\nГуноҳлар асосан банданинг кибри туфайли содир бўлади. Аллоҳ таолога осий бўлиш, Унинг тоат-ибодатидан юз ўгиришнинг асосий сабабчиси ҳам банданинг қалбидаги кибру ҳаводир. Шу боис, Пайғамбаримиз (соллаллоҳу алайҳи ва саллам): “Қалбида зарра мисқолича кибри бўлган кимса жаннатга кирмайди” (Имом Муслим ривояти), деб огоҳлантирганлар.\n«Эсланг, (эй Муҳаммад!) Биз фаришталарга: "Одамга сажда қилингиз!" – деб буюришимиз билан улар сажда қилдилар. Фақат Иблис бош тортиб, такаббурлик қилди ва кофирлардан бўлди» (Бақара, 34).\nТакаббурликнинг энг юқори чегараси Аллоҳни тан олмаслик, киши ўзининг ожиз банда эканини унутишидир. Барчага маълум, қадимда яшаб ўтган Фиръавннинг ҳам худолик даъво қилишига ундаги кибр сабаб бўлган эди.\nКамтарга – камол, деганларидек, Ислом динимиз мўмин-мусулмонларни камтарликка буюради. Инсоннинг асли тупроқдан яратилишининг ҳикматларидан бири – тупроқда оғирлик, камтарлик, хокисорлик хусусиятлари мужассам. Демак, инсон ўзининг аслига монанд ҳаёт кечирмоғи лозим. Манманлик билан ўзгаларга беписанд муомала қилиш, мол-дунё, обрў-эътиборга алданиб кибрланиш оқибатида киши дўстлари, қариндошлари ва эл-юрти олдида ҳурматини йўқотади. Луқмони Ҳаким ўз ўғилларига насиҳат қилиб: «Одамларга (кибрланиб) юзингни буриштирмагин ва ерда керилиб юрмагин! Чунки Аллоҳ барча кибрли, мақтанчоқ кимсаларни суймас» (Луқмон, 18), деганлар.\nДарҳақиқат, Ислом дини таълимотларида инсон ўзининг касб-ҳунари ва ҳалол меҳнати шарофати билан улуғ даражаларга эришиши мумкинлиги уқтирилади.\nРасулуллоҳ (соллаллоҳу алайҳи ва саллам) бундай марҳамат қилганлар: “Ҳеч ким қўл меҳнати билан топган таомидан кўра яхшироқ нарса еган эмас. Албатта, Аллоҳнинг Пайғамбари Довуд (алайҳиссалом) ҳам қўл меҳнати билан кун кўрганлар” (Имом Бухорий ривояти).\nАллоҳ таборака ва таоло барчамизга кибру ҳаводан йироқда бўлиб, камтарлик ва инсоний фазилатлар билан зийнатланиб ҳаёт кечиришни насиб айласин!\nТошкент шаҳридаги “Ҳазрати Имом” жоме масжиди имом ноиби


23 Àâãóñò 2019 18:35 1161\nНаманган вилоятида хорижий инвестиция иштирокидаги корхоналар сони яна биттага кўпайди. Бугун Наманган шаҳар давлат хизматлари марказида Бирлашган Араб Амирликларидан келган инвесторлар муассислигидаги "NAMANGAN PREMIUM INVESTMENTS" МЧЖ давлат рўйхатидан ўтказилди. Бу ҳақда ДХА вилоят бошқармаси матбуот хизмати хабар қилади.\nЯнги ташкил этилган хорижий корхона қурилиш фаолияти билан шуғулланиши режалаштирилган. Шаҳар давлат хизматлари марказида атиги 10 дақиқа ичида давлат рўйхатдан ўтказилган корхона муассислари, кўрсатилган бундай тезкор хизматдан хурсанд эканликларини баён қилдилар.


11:29 19.05.2020 (Янгиланган 11:38 19.05.2020)\nМосквада истиқомат қилувчи таниқли тожик шифокори коронавирусни қандай бошдан кечиргани ва даволанганини маълум қилди.\nТОШКЕНТ, 19 май — Sputnik. Москвада истиқомат қилувчи таниқли тожик шифокори ва “Россия тожиклари иттифоқи”нинг собиқ раиси Абдулло Давлатов яқинда коронавирус касаллигини бошдан кечирди.\nДавлатовнинг сўзларига кўра, у беморларни даволаш вақтида коронавирусни юқтириб олган.\nШифокор аввалига унда коронавируснинг ҳеч қандай аломатлари бўлмаганини маълум қилган.\n“Биринчи таҳлилларим яхши эди. Аммо аста-секин нафас олишда қийинчилик пайдо бўлди. Пульсоксиметрия қонда кислород 95 фоиз эканини кўрсатди. Бу огоҳлантириш эди, хатар ҳақида бонг уруш эмас”, - дея ёзади шифокор.\nШифокор бир неча кундан сўнг 15 май куни компьютер томографиясини қилдирган ва у COVID-19 юқтириб олганини кўрсатган. Кейин уни зудлик уни касалхонага ётқизишган.\nДавлатовнинг маълум қилишича, у уч кун шифохонада бўлган ва ҳозир унга жавоб беришган.\nШифокор уни гидроксихлорохин ва азитромицин билан даволашганини айтиб берган. Аммо бу дориларни фақат шифокор тавсияси ва муайян миқдорда истеъмол қилиш керак.


Райҳоннинг эри билан эҳтиросли клипда тушган Лола, карикатура қилинган ҳоким\nЛола Райҳоннинг эри билан эҳтиросли саҳнада чиққани учун танқидга учради. Жорий ҳафта матбуот шу каби воқеалар ҳақида ёзди. Андижонда келин-куёвга “Хамса” ва “Бобурнома” совға қилиш урфга кирмоқда. Муштум карикатураси айрим ҳокимларни ҳажв қилди. Жорий ҳафта матбуот шу каби воқеалар ҳақида ёзди.\nЛола Райҳоннинг эри билан эҳтиросли саҳнада чиққан учун танқидга учради\nХонанда Лола Йўлдошева “Соғиндим” клипида дугонаси Райҳоннинг турмуш ўртоғи, актёр Йигитали Мамажонов билан эҳтиросли саҳналарда кўрингани боис танқидларга учради (“Даракчи”, 28 апрель). Мухлисларга кўра, Лола атайин Райҳоннинг турмуш ўртоғи билан эҳтиросли кадрларда суратга тушиб, дугонасининг жаҳлини чиқаришга уринган. Лола Йўлдошеванинг ўзи эса ушбу ҳолатни изоҳлаб “Менимча шахсий ҳаёт билан ишни бир-бирига аралаштириш тўғри эмас” деган.\nАндижонда келин-куёвга “Хамса” ва “Бобурнома” совға қилиш урфга кирмоқда\nАндижон вилоятида тўйи бўлаётган келин-куёвга Навоийнинг “Хамса” ва Бобурнинг “Бобурнома” китобларини ҳадя қилиш урфга кирмоқда (“Ҳуррият”, 27 апрель). Вилоятдаги бир неча ёш оилага ана шу китоблар совға қилинган. “Қанийди, қиз чиқараётган, ўғил уйлаётган барча ота-оналар, аммаю холалар ҳам шундай қилишса! Ўйлаймизки, бу ташаббус қанот ёзади” дейди муаллиф. Мақолада грузинлар келинлар сепига Шота Руставелининг “Йўлбарс терисини ёпинган паҳлавон” китобини қўйиши ибрат сифатида келтирилган.\n“Муштум” журнали айрим ҳоким ва ширкат раисларини ҳажв қилди\nМуштум журнали 2016 йил 1-сонида фойда кетидан қувиб, таълим ва маърифат масалаларига эътибор қаратмаётган ҳокимлар ҳамда ваъдабоз ширкат раисларини карикатура қилди.\nҚорақалпоғистонлик Ҳотам Тоий Гиннес рекордлар китобига кириши мумкин эди\nҚорақалпоғистонлик марҳум инглиз тили ўқитувчиси Алланиёз Ўтениёзов Гиннеснинг рекордлар китобига кириши мумкин эди, деб хабар беради “Даракчи” нашри. Узоқ йиллар ўқитувчилик қилган А.Ўтениёзов умри давомида ўз қўллари билан 40 та турар-жой, 2 та мактаб, 2 та боғча, 2 та шифохона, 1 та кутубхона қурган, 15 гектар майдонга дарахт ўтқазган. Унга 2011 йили "Ўзбекистон қаҳрамони" унвони берилган. Марҳум муаллим Қорақалпоқ диёридан чиққан Ҳотам Тоий, деб сифатланган.


Ғалати замон бўлди. Президентнинг жияни ҳам йўқолади...ми?\nЕтти кундирки, жиззахлик мустақил журналист Жамшид Каримовдан дарак йўқ. Ўзбекистон президенти Ислом Каримовнинг жияни экани айтиладиган Жамшид ўтган сешанба куни уйидан чиққанича қайтиб келмаган.\n“У шифохонада ётган ойимни кўргани шиппакда чиқиб кетганича қайтмади”, - дейди Ж.Каримовнинг акаси Алишер Каримов.\nЖурналистнинг онаси Маргарита Каримова эса ўғлини сўнгги марта 11 сентябрь куни у шифохонага келганида кўрган. 70 ёшли Маргарита опа ўғлининг йўқолиб қолганини эшитиб, тузалмаса ҳам шифохонадан уйига қайтган ва ўғлини кўзи тўрт бўлиб кутмоқда. Жамшид йўқолганидан бери унинг аҳволи янада оғирлашган.\nЖ.Каримовнинг йўқолгани ҳақида Ўзбекистон президенти девонидагилар ҳам, Жиззах вилояти ҳокимлигидагилар ҳам ҳеч нарса билмаслигини айтмоқда. Жиззах вилояти миллий хавфсизлик бошқармаси бошлиғи Марат Холтурдиевдан ҳам бу ҳақда ҳеч қандай изоҳ бўлмади.\nЖ.Каримовнинг оиласи вилоят милициясига ҳам мурожаат этган. “У ердан ҳам жавоб йўқ”, - дейди Маргарита Каримова.\nЖ.Каримов Ўзбекистондан чиқиб кетган бўлиши мумкинлиги ҳақида ҳам тахминлар йўқ эмас. Аммо онаси ўғли ҳибсда бўлиши мумкинлигидан хавотирда.\nҲозир Ж.Каримовнинг касалванд онаси билан бирга унинг турмуш ўртоғи ва кичкина қизи уйда қолган. Маргарита опанинг айтишича, Жамшидни топишга ёрдам бериши мумкин бўлган ягона одам Жиззах вилояти ҳокими Убайдулла Яманқуловдир. Аммо у ҳам Жамшид масаласида ўзини четга олмоқда.\nМаргарита опа У.Яманқулов Ўзбекистон президентининг Жиззахдаги қариндошларига кўп яхшилик қилганини, уларни моддий жиҳатдан қўллаб-қувватлаб келганини эслайди.\n“Ҳокимнинг ўзи Жамшидга 300 минг сўмдан берган, мени хизматкор билан таъминлаган. 15 сентябрдан кейин ҳоким буларни тўхтатди”, - дейди журналистнинг онаси.\nЖ.Каримов президентнинг жияни бўлишига қарамай, вилоят ҳокимлиги даражасидаги порахўрлик, қонунбузарликлар ҳақида кўплаб мақола ёзган ва унинг бу мақолалари Интернетда эълон этилган.\nУ қатори шу каби мақолалар ёзган бошқа бир жиззахлик журналист Улуғбек Ҳайдаров эса ўтган ҳафта порахўрликда айбланиб ҳибсга олинди. Уларнинг касбдошлари У.Ҳайдаровнинг ҳисбга олиниши ва Ж.Каримовнинг бедарак йўқолиши журналист сифатидаги касбий фаолият билан боғлиқ, деб ҳисоблайди.\nЎзбекистонда улар билан бирга ишлаган, аммо тазйиқлардан қочиб Швециядан паноҳ топган журналист Юсуф Расулов жиззахлик ҳамкасбларидан бирининг ҳибсга олиниши ва бошқаси бедарак кетиши бир-бири билан боғлиқ ҳодиса бўлиши мумкинлигини эҳтимолдан қочирмайди.\n“Чунки улар доим бирга ишлашган. Жамшид рус тилида, Улуғбек эса ўзбек тилида мақолалар ёзган”, - дейди Ю.Расулов.\nЖ.Каримов Ўзбекистон президенти Ислом Каримовнинг Жиззахда кўп йиллар яшаган акаси Арслон Каримовнинг ўғли экани айтилади. Арслон Каримов 1989 йилда автоҳалокатда оламдан ўтган. Ҳозир унинг Жамшиддан ташқари Алишер ва Гулчеҳра исмли фарзандлари Жиззахда истиқомат қилади. Аммо президентнинг улар билан борди-келдиси йўқ.